Orihinal na estaran ni Ina mahalaga sa Simbahan\nAn pagtao nin importansya sa orihinal na estaran ni Ina na dating namumugtak sa sarong kapilya na yaon sa pampang kan salog an dahilan kun tano ta pigpapadagos an pagpoon kan traslacion prusisyon hali sa nasambit na simbahan pasiring sa Naga Metropolitan Cathedral enves sa Basilica Minore.\nAn estaran kan Imahen ni Ina ibinalyo na sa bagong Peñafrancia Basilica Minore kan taon 1985, alagad alas 4:00 nin aga antes kan hapon na traslacion ginigibo an prusisyon hale sa Basilica nganing darahon sa orihinal na estaran ni Ina na iyo an Peñafrancia Shrine.\nAn traslacion iyo an pagbalyo kan ladawan kan Divino Rostro asin kan Imahen ni Nuestra Senora De Peñafrancia hale sa Basilica pasiring sa Cathedral.\nSi Padre Louie Occiano, Director kan Caceres Commission on Communication (CCOM) nagpahayag sa Bicol Mail nangyari ini kan tercentenary celebration kan taon 2010 sa panahon ni Most Rev. Leonardo Z. Legaspi, Arzobispo kan Archidiocesis nin Caceres asin exaktong ika-pitong taon na sa gigibohon na traslacion prusisyon ki Ina sa Septiembre 8, 2017.\nAn kapinonan asin dahilan kan traslacion nganing mas lalong mapabanal an nagdadakol na mga devoto, pinagmarhay kaidto ni Msgr. Manuel Grijaldo, sarong Augustian (1848-1861 na ibalyo an taon na pagnovena ki Ina hale sa sadit na kapilya na ngonian iyo na an Peñafrancia\nShrine. Ini an kapinonan asin dahilan kan traslacion.\nAn Arzobispo kan Caceres iyo an nasabat sa pag-abot kan traslacion na pigpahumale kan Rector kan Basilica kaiba an kapadian asin mga seminarista na nagbulig kan andas kan Imahen kan Division Rostro hale sa Peñafrancia shrine.\nIni bilang pag-utob kan panuga kan mga lideres kan Simbahan na pinangenotan kaidto ni Msgr. Casimiro Herera kan Agosto 26, 1882 kan makalibre an Kabikolan sa Cholera Morbo.\nSarong istorikal an punto digdi kan simbahan nganing tawan kahalagahan an orihinal na estaran kan Ina na idagdag pa digdi an pagpa-construhir kan Plaza Miguel de, sabi ni Padre Occiano.\nAn Basilica na iyo na ngonian an pig-eestaran ni Ina pinag-dedicar kan Mayo 2, 1985 asin kan Septiembre sa kaparejong taon digdi na nahale an traslacion alagad an desisyon kan simbahan imantenir sa orihinal na pig-estaran ni Ina. Ini pinagdeklara na National Shrine sa paagi ni Ricardo Cardinal Vidal, DD para sa Catholic Bishop’s Conference of the Philippines sa Hulyo 12, 1987. (dpa)


Naumayan kan Dutan an Bado ni Jesus | Buhay ni Jesus\nNAUMAYAN AN SARONG BABAYI KAN DUTAN NIYA AN BADO NI JESUS\nAn bareta mapadapit sa pagbalik ni Jesus hali sa Decapolis naglakop sa mga Judio na nakaistar sa norteng-sulnupan na baybayon kan Dagat kan Galilea. Posibleng marhay na nabaretaan nin dakul na kan nakaagi pa sanang subasko, pinakalma ni Jesus an duros saka an dagat, asin puwedeng naaraman nin iba na pinaumayan ni Jesus an mga lalaking sinasaniban nin demonyo. Kaya, “dakulon na tawo” an nagkatiripon sa gilid kan dagat, posibleng marhay na sa lugar nin Capernaum, para maugma siyang akuon. (Marcos 5:21) Pagtungtong niya sa baybayon, ugmahon sindang naghahalat.\nAn saro sa mga gustong-gusto nang mahiling si Jesus iyo si Jairo, an namamayo sa sinagoga. Nagluhod siya sa may pamitisan ni Jesus asin pauruutrong nakimahirak: “Grabe an hilang kan aki kong babayi. Mag-iba ka tabi asin kaputan mo siya tanganing magrahay siya asin mabuhay.” (Marcos 5:23) Ano an gigibuhon ni Jesus sa udok na pakiulay ni Jairo na tabangan an kasaro-sarui niyang aking babayi, na 12 anyos pa sana asin padabaon niyang marhay?—Lucas 8:42.\nKan pasiring na siya sa harong ni Jairo, napaatubang si Jesus sa saro pang emosyonal na marhay na sitwasyon. Ugmahon an kadaklan sa mga kaibanan ni Jesus, na nag-iisip kun baga mahihiling ninda na magibo siya nin saro pang milagro. Pero, may sarong babayi duman na an pigpaparaisip sana iyo an saiya mismong grabeng problema sa salud.\nAn Judiong babaying ini 12 taon nang pigdudugo. Nagparapabulong na siya sa dakul na doktor kaya naubos na an gabos niyang kuwarta sa pagbulong na irinekomendar ninda. Pero dai siya narahay. Imbes, “lalo sanang naggrabe” an hilang niya.—Marcos 5:26.\nMasasabutan mo nanggad na apuwera sa pinapaluya siya kan kamatian niya, makasupugon man ini. Sa parati, an saro dai nagtataram nin hayagan manungod sa arog kaiyan na hilang. Saro pa, sigun sa Katugunan ni Moises, nagigin maati sa seremonyal na paagi an sarong babayi na pigdudugo. An siisay man na makaduot sa saiya o sa bado niya na namantsahan nin dugo kaipuhan na magkarigos asin magigin maati sagkod sa banggi.—Levitico 15:25-27.\nNadangog kan babayi “an mga bareta manungod ki Jesus,” kaya hinahanap na niya ini. Huli sa pagigin maati niya, maingat siyang nakipagsusuan sa mga tawo para dai mariparo sagkod sa mapupuwede, na nagsasabi sa sadiri: “Pag nadutan ko maski an pang-ibabaw sanang mga bado niya, mararahay ako.” Kan madutan niya an gayad kan bado ni Jesus, namati niya tulos na dai na siya pigdudugo! Siya ‘narahay sa saiyang grabeng hilang.’—Marcos 5:27-29.\nDangan nagsabi si Jesus: “Siisay an nagduot sa sako?” Ano sa hiling mo an namatian kan babayi kan madangog iyan? Dai nag-uyon si Pedro sa sinabi ni Jesus kaya garo baga medyo kinontra niya ini: “Pinapalibutan ka asin pigsusurûsô kan mga tawo.” Kaya taano ta naghapot si Jesus nin “Siisay an nagduot sa sako?” Nagpaliwanag siya: “May nagduot sa sakuya, ta aram kong may kapangyarihan na nagluwas sa sako.” (Lucas 8:45, 46) Iyo, kan maumayan an babayi, may kapangyarihan na nagluwas ki Jesus.\nKan mahiling kan babayi na nariparo siya, nagluhod ini sa atubangan ni Jesus, na natatakot asin nagtatakig. Sa atubangan kan gabos, sinabi niya an katotoohan manungod sa saiyang hilang asin na siya naumayan pa sana. Mabuot siyang rinanga ni Jesus: “Aki ko, pinarahay ka kan saimong pagtubod. Magpuli ka na asin dai ka na mahadit, rahay na an hilang mo.”—Marcos 5:34.\nMalinaw nanggad, an Saro na pinili nin Diyos para mamahala sa daga mamumuton, mahihirakon, asin dai sana nagmamakulog sa mga tawo kundi may kapangyarihan man na tabangan sinda!\nTaano ta nagkatiripon an mga tawo para akuon si Jesus sa pagbalik niya sa lugar nin Capernaum?\nAnong hilang an nagpapasakit sa sarong babayi, asin taano ta hinahanap niya si Jesus para sa tabang?\nPaano naumayan an babayi, asin paano siya rinanga ni Jesus?\nSinasabi kan Bibliya na an Diyos dai nauugma sa inhustisya asin talagang may malasakit siya sa tawo. Ano an pakinabang mo diyan?\nAn tolong paagi na ipinahiling ni Jesus an pagkamoot nia nagin perpektong repleksion kan pagkamoot ni Jehova.


2 NEPHI TSAPTER 18\nSi Cristo magigin sarong gapong singkogan asin sarong gapo na panbuwal – Hanapa an Kagurangnan, bako an mga parahula – Mag-aram kan ley asin kan mga testimonya para iyo an magin giya – Ikumpara sa Isaias 8.\nSa kadagdagan, an tataramon nin Kagurangnan nagsabi sa sakuya: Magkua ka nin sarong dakulang rolyo, asin magsurat sa ini kang sarong panurat nin tawo, mapanungod ki Maher-shalal-hash-baz.\n2 Asin ako nagkua sa kaiba ko nin mga mapapaniwalaan na mga saksi na iyo an magrekord, si Uriah na padi, asin si Zachariah na akeng lalake ni Jeberechiah.\n3 Asin ako nagduman sa propetisa; asin siya naglihi asin nagmundag nin sarong akeng lalake. Pagkatapos nagsabi an Kagurangnan sakuya: Apudon mo siya na Maher-shalal-hash-baz.\n4 Ta uya, an ake dae makakanuod na magkurahaw, Ama ko, asin Ina ko, bago pa man na an mga kayamanan nin Damascus asin an sobra nin Samaria sasamsamon paharayo sa atubangan kan hade nin Assyria.\n5 An Kagurangnan nagtaram man giraray sakuya, na nagsasabi:\n6 Palibhasa ta ining mga tawo nagsikwal kan mga tubig nin Shiloah na dayaday na nag-aagos, asin nag-ogma sa Rezin asin sa mga akeng lalake ni Remaliah;\n7 Kun kaya ngonian, hilnga, an Kagurangnan pinagdara paitaas sa ibabaw ninda an mga tubig nin salog, makusog asin kadakuyl, maski sa hade nin Assyria asin sa bilog niyang kamurawayan; asin siya mag-aabot paitaas na malantop sa gaos niyang mga kanal, asin magduduman sa ibabaw kan bilog niyang mga pangpang.\n8 Asin siya mag-aagi sa dalan nin Judah; siya magbabaha asin maagi sa itaas, siya magtutugkad abot sa liog; asin an pagbibiklad paluwas kan saiyang mga pakpak na magpapano sa kahiwasan kan saimong kadagaan, O Immanuel.\n9 Pagkasararoon nindo an saindong mga sadire, O kamong mga katawohan, asin kamo pagbabaranga-bangaon sa mga pedaso asin magdadangog kamo gabos na hararayong nasyon; patuson nindo an saindong mga sadire, asin kamo magkakabaranga sa mga pedaso; andama baya an saindong sadire, asin kamo pagbabaranga-bangaon sa mga pedaso.\n10 Magkasararo kamong mag-oorolay, asin ini dae mangyayari; magsabi sa tataramon, asin ini dae makakatagal; ta an Diyos kairiba niyamo.\n11 Ta an Kagurangnan nagsabi sa sakuya na igwa nin sarong makusogon na kamot, asin sinugo ako na dae maglakaw sa dalan kaining mga katawohan, na nagsasabi:\n12 Dae ka magtaram, sarong Pag-iribahan, sa gabos na siisay na ining mga katawohan magsasabi na sarong Pag-iribahan; ni matakot kamo sa saindang pinagkakatakutan, ni pangirabuhan.\n13 Pakapagpabanala an Kagurangnan nin mga Hukbo mismo, asin tuguti na siya an saimong pagkatakot, asin tuguti na siya iyo an saimong kasindakan.\n14 Asin siya iyo an magigin sarong sanktuwaryo; alagad bilang sarong gapong singkogan, asin para magin sarong gapo nin padungkalan sa parehong mga harong nin Israel, sarong lit-ag asin silo sa mga katawohan nin Jerusalem.\n15 Asin kadakul sa kairiba ninda masisingkog asin matutumba, asin nagkabaraak, asin mga nagkasirilo, asin nagigin mga nagkadarakop.\n16 Pagkasararoon an patotoo, selyohi an ley sa mga kairiba kan sakuyang mga disipulos.\n17 Asin ako maghahalat sa Kagurangnan, na ipinagtatago an saiyang lalawgon gikan sa harong ni Jacob, asin ako maghahanap saiya.\n18 Hilnga, ako asin an mga kaarakian na an Kagurangnan iyo an nagtao sako iyo an mga senyales asin mga kangangalasan sa Israel na gikan sa Kagurangnan nin mga Hukbo, na nag-eerok sa Bukid Sion.\n19 Asin kun sinda magsasabi sa saimo: Hanapa baya sinda na igwang pamilyar na espiritu, asin sa mga parahula nag naghuhuni asin naghihinghing --- di ba kanultulan sa tawo na maghapot sa saindang Diyos para an mga buhay makadangog gikan sa mga gadan?\n20 Sa ley asin sa patoto; asin kun sinda magsasabi na bakong uyon kaining tataramon, ini nin huli ta mayong ilaw sa laog ninda.\n21 Asin sinda mag-aagi paluwas kaini na pinanluluyahan asin nagugutom; asin ini mangyayaring malipas kung kaya sinda mga nagugutom, sinda man sana an magkaka-aranggotan sa sadire ninda, asin susumpaon an saindang hade asin an saindang Diyos, asin matingala paitaas.\n22 Asin sinda magmamasid sa kinaban asin makakahiling nin kariribokan, asin kadikloman, an pagkadiklom nin kamondoan, asin itutulak sinda pasiring sa kadikloman.\n# posted by Unknown @ 12/23/2004 09:19:00 AM


SA MEMO CIRCULAR KAN LTFRB: Mga bus sa Albay, CamNorte puede nang magviaje sa Mla\nNagpaluwas na nin memorandum circular an opisina central kan Land Transportation Franchising and Regulatory Board (LTFRB) para sana sa provincia kan Albay asin Camarines Norte nganing magpadagos na kan saindang inter-regional route o puede nang magbuelta sa normal na viaje haling Bicol asin Manila.\nSi Roderick ‘’Nonoy’’ Reforsado, operation manager kan Bicol Central Station sa Ciudad nin Naga nagkumfirmar kaini sa Bicol Mail alagad nakua niya an inpormasyon sa paagi kan website kan LTFRB central office na posibleng ngunian na semana marecibe kan opisina rehiyonal kan LTFRB Bicol, an mamundo dai kabale an Naga asin Camarines Sur.\nAlagad an sektor nin transporte sa Albay natuyawan an LTFRB kun kasuarin pigcoconsiderar na kan mga experto sa salud na nasa second wave na an paglangkaw kan caso sa coronavirus disease sa Metro Manila nagpaluwas man kan MC na piglalaoman na magiging estricto sa bagong mga policia an IATF.\nDai man sinabi sa MC kun tano ta dai pa kabale an Camarines Sur asin iba pang provincias sa Kabikolan.\nPosibleng sa Marso 15 magsikad na an regular na viaje kan bus sa Albay asin Camarines Norte na nagbubukas na kan ruta pasiring sa Metro Manila, sabi pa ni Reforsado.\nNamumundo an mga bus operator, tsuper, empleados maging an saindang mikaniko sa BCS asin sa iba pang provincia sa Bicol huli ta sarong taon na mayo pa sinda nin trabajo apektado na an pagbuhay kan saindang familia.\nNasuspende an saindang regular na viaje puon kan Marso 17, 2020 huli kan pandemya.\nSa ngunian an mga tinawan sana nin special permit na magkayod sa paagi kan inaapod na inter-provincial route iyo an Raymund bus company, Peñafrancia tours asin BLTB alagad sa laog sana kan rehiyon cinco an saindang viaje.\nAn mga bus operator nag-aapelo na sa LTFRB na tugotan na sinda mag-viaje mantang andam nag-aasegurar sinda na masunod sa ano man na pulicia sa health protocol.\nKun an ruta kan Albay asin Camarines Norte-Manila kabale sa memorandum circular kan LTFRB, tano ta dai kaayon an iba pang provincias sa Bicol, sabi pa kan bus operators.\nSinabi pa kan operation manager kan BCS kan bulan pa nin Deciembre 2020 naghahagad na an mga bus operators asin tsuper na tugotan na sinda magkayod sa new normal alagad sagcod sa ngunian mayo pang aksyon.\nIpinahayag pa ni Reforsado na naghahalat sana an saindang opisina kan ano man na direktiva hale sa IATF asin LTFRB mientras na andam na an saiyang manijamiento kan terminal sa pagbuelta sa operasyon kan mga bus company. (DPAureus)


Mateo 3 | Bibliya Online | New World Translation\nNaghulit si Juan Bautista (1-12)\nPagbawtismo ki Jesus (13-17)\n3 Uminabot an panahon na nagdatong si Juan Bautista* asin naghulit sa kaawagan* nin Judea, 2 na nagsasabi: “Magsurulsol kamo, huli ta an Kahadian kan kalangitan harani na.” 3 Siya sa katunayan an pinapanungdan ni Isaias na propeta sa mga tataramon na ini: “Boses nin saro na nagkukurahaw sa kaawagan: ‘Andamon nindo an dalan ni Jehova!* Pakarhayon nindo an agihan na nasa atubangan niya.’” 4 An bado ni Juan gibo sa barahibo nin kamelyo asin igwa siya nin pahang anit sa saiyang habayan.* An saiyang kakanon mga duron asin tangguli* sa kaawagan. 5 Dangan an mga tawo sa Jerusalem asin sa bilog na Judea pati sa gabos na lugar na nasa palibot kan Jordan nagduruman sa saiya, 6 asin binawtismuhan* niya sa Salog nin Jordan an mga tawong hayag na nagtutuga kan saindang mga kasalan. 7 Kan mahiling niya an dakul na Fariseo asin Saduceo* na nagduduman sa bawtismo, sinabihan niya sinda: “Kamong mga aki nin mga rimuranon,* siisay an nagpatanid sa saindo na magdulag sa nagdadangadang na grabeng kaanggutan? 8 Kaya, magpahiling kamo nin bunga na angay sa saindong pagsulsol. 9 Dai kamo magsabi sa saindong sadiri, ‘Si Abraham an samuyang ama.’ Huli ta sinasabi ko sa saindo na kaya nin Diyos na gumibo nin mga aki ni Abraham hali sa mga gapong ini. 10 An patok yaon na sa may gamot kan mga kahoy. Kun siring, an lambang kahoy na dai namumunga nin marahay na bunga papaludon asin iaapon sa kalayo. 11 Ako, binabawtismuhan ko kamo sa tubig huli kan saindong pagsulsol, alagad an maabot na kasunod ko mas may awtoridad kisa sako, asin dai ako angay na maghali kan saiyang sandalyas. Babawtismuhan niya kamo sa banal na espiritu asin sa kalayo. 12 Nasa kamot niya an palang pantahop, asin lubos niyang lilinigan an saiyang pinaggiginikan saka titipunon sa kamalig an saiyang trigo, pero an apa susuluon niya sa kalayo na dai masisigbo.” 13 Dangan hali sa Galilea, nagduman si Jesus sa Jordan tanganing magpabawtismo ki Juan. 14 Alagad pinurbaran ni Juan na pugulan siya, na an sabi: “Ako an kaipuhan na bawtismuhan mo, tapos ika pa lugod an minadigdi sa sakuya?” 15 Sinimbag siya ni Jesus: “Pabayaan mong mangyari ini ngunyan, huli ta sa paaging ini maninigo niyatong isagibo an gabos na bagay na matanos.” Dangan dai na niya siya pinugulan. 16 Pagkatapos mabawtismuhan, naghawas tulos si Jesus sa tubig; asin uya! nabuksan an kalangitan, asin nahiling niya an espiritu nin Diyos na nagbababa na arog nin salampati asin pasiring sa saiya. 17 Siring man, sarong boses hali sa kalangitan an nagsabi: “Ini an sakuyang Aki, an namumutan, na sakong inuuyunan.”\n^ Hilingon an “Fariseo” asin “Saduceo” sa Glosaryo.


Si Paris Whitney Hilton (pinangaki: February 17, 1981) sarong artista, negosyante, modelo, asin kantante na Amerikana. Heredera siya nin ambos na kayamanan nin Hilton Hotels buda an kayamanan sa propriedad nin saiyang ama na si Richard Hilton.\nSa pagaarista niya, mga sadit na papel sana an nagibo niya, arog sa pelikula na House of Wax (2005). Sa 2006 napuesta sa benta an saiyang album Paris. Sa ultimong mga bulan nagin kontrobersyal si siya huli ta nakaso buda napreso siya.\nKinua sa "https://bcl.wikipedia.org/w/index.php?title=Paris_Hilton&oldid=217598"\nHuring binago an pahinang ini kaitong 30 Oktubre 2021, alas 13:13.


SI Adan asin Eva ibinugtak nin Dios sa hardin nin Eden. Dawa sinda nakisuway asin nagadan, ginibo nin Dios na posible para sa mga gikan ninda, pati kita ngonyan, na mabuhay sagkod lamang sa Paraiso. Nanunuga an Biblia: “An mga matanos mismo magmamana kan daga, asin sinda [mabubuhay] dian sagkod lamang.”—Salmo 37:29.\nAn Biblia may sinasabi manongod sa “bagong kalangitan” asin “sarong bagong daga.” (Isaias 65:17; 2 Pedro 3:13) An “kalangitan” sa presente kompuesto kan mga gobyerno nin tawo ngonyan, alagad si Jesu-Cristo asin an mga namamahala kaiba nia sa langit an makompuesto sa “bagong kalangitan.” Abaa karahay kun an bagong kalangitan na ini, na iyo an matanos na gobyerno nin Dios na nagtatao nin katoninongan, mamahala na sa enterong daga!\nKun siring, ano daw an “bagong daga”?— An bagong daga marahay na mga tawo na namomoot ki Jehova. Aram mo, kun an Biblia nagtataram manongod sa “daga,” kun beses an boot sabihon kaiyan mga tawo na nag-iistar digdi sa daga, bakong an daga mismo. (Genesis 11:1; Salmo 66:4; 96:1) Kaya an mga tawo na minakompuesto sa bagong daga mag-iistar digdi mismo sa dagang ini.\nSa panahon na iyan mayo na an presenteng kinaban nin maraot na mga tawo. Girumdoma, pinara kan Baha kan kaaldawan ni Noe an sarong maraot na kinaban nin mga tawo. Asin, arog kan nanodan niato, an presenteng maraot na kinaban na ini lalaglagon sa Armagedon. Helingon niato ngonyan kun ano an magigin buhay sa bagong kinaban nin Dios pagkatapos kan Armagedon.\nGusto mo daw na mabuhay sagkod lamang sa Paraiso sa matoninong na bagong kinaban nin Dios?— Mayo nin doktor na kaya kitang buhayon sagkod lamang. Mayo nin tableta na makaoolang sa pagkagadan niato. An solamenteng paagi na kita mabuhay sagkod lamang iyo an pagrani sa Dios. Asin sinasabi sa sato kan Dakulang Paratokdo kun paano niato iyan magigibo.\nKuanon niato an satong Biblia asin buksan iyan sa Juan kapitulo 17, bersikulo 3. Digdi maheheling niato an mga tataramon na ini kan Dakulang Paratokdo: “Ini nangangahulogan nin buhay na daing katapusan, an saindang paglaog sa isip nin kaaraman dapit sa saimo, na iyo sanang tunay na Dios, asin dapit sa saro na saimong sinugo, si Jesu-Cristo.”\nKaya, ano na ngani an sinabi ni Jesus na kaipuhan niatong gibohon tanganing mabuhay sagkod lamang?— Enot, dapat na ilaog niato sa isip an kaaraman dapit sa satong langitnon na Ama, si Jehova, asin dapit man sa saiyang Aki, na nagtao kan buhay nia para sa sato. Ini nangangahulogan na kaipuhan na adalan niato an Biblia. Tinatabangan kita kan librong ini, Makanood sa Dakulang Paratokdo, na magibo iyan.\nAlagad paano daw an pag-adal manongod ki Jehova makatatabang sato na mabuhay sagkod lamang?— Bueno, kun paanong kaipuhan niato an kakanon aroaldaw, kaipuhan na mag-adal kita manongod ki Jehova aroaldaw. Sinasabi kan Biblia: ‘An tawo dapat na mabuhay, bakong sa tinapay sana, kundi sa gabos na tataramon na minaluwas sa ngoso ni Jehova.’—Mateo 4:4.\nKaipuhan man na ilaog niato sa isip an kaaraman dapit ki Jesu-Cristo ta isinugo nin Dios an saiyang Aki tangani na haleon an satong kasalan. Sinasabi kan Biblia: “Mayo nin kaligtasan sa siisay pa man na iba.” Asin sinasabi man kan Biblia: “An nagtutubod sa Aki igwa nin buhay na daing katapusan.” (Gibo 4:12; Juan 3:36) Ngonyan, talaga daw na nagtutubod kita ki Jesus asin na dai kita mabubuhay sagkod lamang kun mayo sia?— Kun iyo, magpapadagos kitang makanood sa Dakulang Paratokdo aroaldaw, asin gigibohon niato an sinasabi nia.\nAn sarong marahay na paagi na makanood sa Dakulang Paratokdo iyo an paorootrong pagbasa kan librong ini asin pagheling saka pag-isip-isip manongod sa gabos na retrato. Probaran mo kun baga masisimbag mo an mga hapot na kaiba kan mga retratong ini. Saro pa, basahon mo an libro kaiba ni nanay o ni tatay mo. Kun mayo si nanay o si tatay mo, basahon mo iyan kaiba nin ibang nasa edad na asin nin ibang aki. Bako daw na marahayon kun matatabangan mo an iba na manodan sa Dakulang Paratokdo an kaipuhan na gibohon ninda tanganing mabuhay sagkod lamang sa bagong kinaban nin Dios?—\nSinasabi sato kan Biblia: “An kinaban maagi sana.” Alagad ipinaliliwanag man kan Biblia kun paano kita puedeng mabuhay sagkod lamang sa bagong kinaban nin Dios. Sinasabi kaiyan: “An naggigibo kan kabotan nin Dios magdadanay sagkod lamang.” (1 Juan 2:17) Kaya paano daw kita mabubuhay sagkod lamang sa bagong kinaban nin Dios?— Iyo, paagi sa paglaog sa isip nin kaaraman dapit ki Jehova asin sa mahal niang Aki, si Jesus. Alagad kaipuhan man na gibohon niato an nanonodan niato. Matabangan ka logod kan pag-adal mo sa librong ini na magibo mo an mga bagay na ini.\nMantang binabasa mo an Isaias 11:6-9 asin Isaias 65:25, nanonodan mo an manongod sa mga hayop na namumuhay nin matoninong. Helinga an mga retratong ini. Helinga an kordero, an ogbon na kanding, an leopardo, an ogbon na baka, an dakulang leon, asin an mga aki kaiba ninda. Mangangaranan mo daw an ibang hayop digdi na sinasabi kan Biblia?— Helinga an aking lalaki na nakikikawat sa rimoranon! Mayo nin nabubuhay sa bagong kinaban na dapat na matakot. (Oseas 2:18) Ano daw an masasabi mo dian?—\nNgonyan, helinga an katoninongan kan gabos na klase nin tawo. Sinda gabos nagkakaminorootmootan, arog kan sinabi ni Jesus na gigibohon kan saiyang mga parasunod. (Juan 13:34, 35) An mga armas sa pakikiguerra ginigibong mga kasangkapan sa pagkultibar kan daga. Sinasabi kan Biblia an manongod sa makangangalas na katoninongan asin katiwasayan na kakamtan nin mga tawo sa bagong kinaban nin Dios. Mababasa niato ini sa mga teksto na arog kan Salmo 72:7; Isaias 2:4; 32:16-18; asin Ezequiel 34:25.\nHelinga an mga tawo sa pahinang ini. Inaataman ninda an daga, na ginigibo iyan na magayon na lugar. Helinga an magayon na harong na itinotogdok ninda asin an gabos na masisiram na prutas asin gulay na ipinaheheling digdi. Trangkilo na sa daga an mga tawo, kaya iyan nagin paraiso kapareho kan hardin nin Eden. Mababasa niato an makangangalas na mga bagay na ini sa Salmo 67:6; 72:16; Isaias 25:6; asin 65:21-24; asin Ezequiel 36:35.\nArog kan maheheling mo digdi, an gabos makosog an hawak asin maogma. Nakakalukso nin halangkaw an mga tawo na kapareho nin usa. Mayo nin pilay, buta, o may helang. Asin helinga an mga ibinangon hale sa mga gadan! May sinasabi an Biblia manongod sa mga bagay na ini sa Isaias 25:8; 33:24; 35:5, 6; Gibo 24:15; asin Kapahayagan 21:3, 4.\nI-share I-share An Matoninong na Bagong Kinaban nin Dios—Puede Kang Mabuhay Duman\nKun Paano Kita Mabubuhay nin Daing Katapusan\nAn Panuga nin Diyos na Paraiso


Naglangkaw pati si sugar level ko sa laog kan ospital, naraot si tulak ko habang naka-confined sa NICC kadadalan kan mga bareta sa TV orog na kan Fox News asin CNN dapit sa maka-urag na buhay sa Amerika ngonyan.\nDai ko sigurado kun dahil sa nagdadangadang na eleksyon sa Amerika sa Nobyembre ngonyan na taon (si Presidente Donald Trump kan Republican Party para re-eleksyon kontra sa manok kan Democratic Party), an pagkawara nin trabaho kan milyones na Amerikano dahil sa pandemyang Covid-19 na lakop-lakop sa Estados Unidos, o an pakagadan kan sarong itom na si George Floyd sa kamot kan pulis na puti duman sa ciudad kan Minesota na iyo an pinadatulan kan kariribokan, mga riots, protesta, suruluan nin mga edifiscios, mga police cars, harabunan sa darakulang malls, garadanan entre kan mga itom asin mga puti asin dai pag-galang sa mga establisedong leyes kan gobyerno Amerikano.\nMay curfew sa mga mayor na ciudades arog kan Washington DC, an cavisera kan Estados Unidos, sa Nueva York, sa Atlanta City, Birmengham, Philadelpia, Miami, San Francisco, Los Angeles, asin iba pang mayor asin darakulang ciudades sa enterong Estados Unidos de Amerika.\nAn ground zero kan protesta iyo an Minnisota kun saen pinaheling kan mga nagproprotesta an daing respeto o pag-galang sa ley.\nSa FB post kan sakuyang amigo asin kaklase duman sa Las Vegas estado kan Nevada segun saiya “America as literally burning.”\nSabi man kan sakuyang kababayan na nag-eestar sa Los Angeles, grabi na an “looting digdi”, alagad sa ibong na lado saro ko man na amiga sa California na ka-batch ko kan high school 66 na kolehiyala bako man ngaya sa enterong Amerika an daing datang nangyayari ini kundi sa piling lugar sana. Bako ngaya ining panalmingan kan daing datang ugali kan mga Amerikano ta magayon an buhay sa mayoriya kan 50ng estados kan Amerika. Mabuelta an katoninongan kan magaya-gayang buhay sa Amerika sa tabang kan Mahal na Diyos dagdag niya pa sa reaksiyon, sa mga litratong pig post ko sa facebook hali sa makangiri-ngirhat na pangyayari sa laog kan nagkakapira nang aldaw duman sa Amerika.\nAn pigngangalas ko lang ta idtong mga “Amerikanong nadugue” na dapat mag-uruli na digdi daing girirong-girong.\nSige an banat ninda sa Tsina, sige an tabuga ninda ki Presidente Duterte, ngonyan silencio. Surupog garo. Idtong retired nurse na Pilipino, idtong retired US Navy sailor na taga Naga alagad dai na nag-uuli digdi ta kaiwal an gabos na tugang dahil sa mana sa daga, idtong brod ko sa Frat na graduate sa UPLB, idtong paryente ko na retired man sa USN asin iba pa dai na nagkukurutat ngonyan.\nMayo sindang ibang sapa kundi tatsaran an Tsina, tabugaon si Duterte asin an saiyang pag-iriba, menoson asin basulon an 16 milyones na Pilipino na nagboto ki Digong para Presidente kan Pilipnas, pero ngonyan na malaen an nangyayari sa Amerika dahil sa soboot “lack of leadership”, racism o pag-iriwal kan mga taong man-iba-iba an kolor kan kublit asin an“anarkia.”\nDai ako makatubod, naheherak ako sa kamugtakan sa mga pangyayaring dai piglalaoman lalo na sa sarong mayaman na nasyon, poderoso, industriyalisado asin maka-demokratiko. Napapahibi pati ako.\nSabi ko ngani ngonyan an panahon na an Pilipinas asin iba pang saradit asin pobreng nasyones kan kinaban na daratong pigmemenos asin pigtatatsaran ngonyan an panahon na maherak kita sa mga dakula asin mayayaman.\nGaro an protesta ginigibong pantahob sana sa tunay na intensyon na harabunan an mga mamahalon na tindahan poon East Coast to West Coast kan Amerika arog kan tindahan ka Louie vitton, Gucci, Rolex, asin mamahalon na produkto, pinaparasa an mga salming kan tindahan, pigpapasabog an mga edificio asin awto kan pulis, tumang sa mga autoridad na nagsasaway asin talagang nagpupungot asin nagwawala sa tahaw kan tinampo maski sa harani kan White House sa Washington asin duman sa Manhattan sa New York City.\nPigpa-arapod na an national guard na magtabang sa pulis sa pag-untok kan kariribukan tanganing maibalik an paz y orden. Padagos an iringan saka bangayan kan mga politiko magpoon sa White House sagkod mga state capitols. Nag-aarakusaran nin kapabayaan alagad an masid kan mga taga-media nagdu-duwa-duwa an mga lideres kan nasyon sa pag-aksyon kontra sa mga responsible kan kariribukan.\nDapat maontok na ini ta kun orog na maglala tibaad dai na kayahon na maresolberan an problema sa politika na pwedeng pabagsakon an ekonomiya nasyonal kan pinakapuderosong nasyon sa kinaban.\nPigkomparar ko an retrato kan mga nagproprotesta sa Amerika asin an mga naghahalat nin lunadan sa EDSA digdi sa Pilipinas, pigmamasdan ko asin nagka-igwa ako nin desisyon na mas marhay mag-estar sa pobre alagad matoninong na nasyos arog kan Pilipinas.


SODA ni Bordado sarong istoriko, sabi\nSarong istoriko sa tercer distrito kan Camarines Sur asin Filipinas na an congresista nag-atubang sa manlaen-laen na sektores asin opisyales lokal nganing ipaabot an saiyang mga acomplisimiento bilang lehislador asin mga naginibohan sa konstituyentes sa paagi kan State of the District Address (SODA).\nIni an mga reaksyon ninda Bise Alcalde Rolando Eduardo kan LGU Camaligan, Bise Alcalde Eddie Alteza kan LGU, Bombon, nagkaperang miembros kan People’s Council, Brgy. Pacol Punong Barangay Jose Mari Mercado kan Naga asin Consejal Julian Lavadia Jr kan SP Naga.\nNagpaabot man kan saiyang reaksyon si Consejal Mila Raquid-Arroyo kan City Hall na dakulang bagay an ginibo kan congresista huli ta bako lang panahon nin eleksyon naatubang sa tawo envez nabalik sa saiyang distrito nganing ipaabot an mga naginibohan.\nSinabi ni Eduardo ‘very excellent perfomance’ huli ta pigbentilar si gabos na\nmga naginibohan puon na maglaog sa 17th congress sagcod sa pagtapos kan premirong taon.\nPremirong record ini sa Filipinas na nagkaigwa nin SODA alagad igwa pang kulang, sabi pa sa mga reaksyon.\nGinigibo an saiyang trabajo bilang lehislador asin toltol sa trabajo mala ngani mayong palta sa mga sesyon asin pinapaagi pa sa social media an mga ginigibo kaini, sabi man ni Bise Alcalde Alteza.\nDai man mandato sa ley na an congresista maggibo kan saiyang SODA bakong arog kan Presidente kan nacion na obligado huli ta ini pigmamando sa konstitusyon kan Filipinas.\nAlagad sinabi ni Congresista Gabriel H. Bordado Jr. sa pagtubod niya responsibilidad kaini na ipaaram sa mga konstituyentes kun ano an mga naginibohan asin ano pa an mga mangyayari sa distrito asin dangogon an feedback hale sa publiko.\nSa legislative work nakaatendir sa 97 sesyon regular na mayong palta, authored/co-authored sa 93 na bills na kadakle sa local applications nakalusot na sa third reading, 10 mga privilege speeches, limang manifestation on the floor mientras na pigbiklad man kaini an mga naginibohan sa mga konstituyentes. An iba pang summary of accomplisments yaon sa pahina tres.\nAn SODA ginibo kan Sabado, Agosto 12 sa Euro Hotel, Ciudad nin Naga na kabale sa nag-atendir an mga opisyales kan TESDA, DOLE, mga alcalde, bise alcalde asin mga miembros kan Sanggunian Bayan asin Sanggunian Panglunsod kan Naga.


Gibo 17 | Bibliya Online | New World Translation\nSi Pablo asin Silas sa Tesalonica (1-9)\nSi Pablo asin Silas sa Berea (10-15)\nDiskurso ni Pablo sa Areopago (22b-34)\n17 Nagbiyahe sinda ngunyan asin nag-agi sa Amfipolis asin Apolonia dangan nag-abot sinda sa Tesalonica, kun sain igwa nin sinagoga kan mga Judio. 2 Kaya uyon sa napagkatudan ni Pablo naglaog siya duman, asin sa tulong magkasurunod na sabbath nakipagrasunan siya sa sainda basado sa Kasuratan, 3 na ipinapaliwanag asin pinapatunayan paagi sa mga nakasurat diyan na an Cristo kaipuhan na magsakit asin bumangon hali sa mga gadan, asin sinasabi niya: “Iyo ini an Cristo, ining Jesus na ibinabalangibog ko sa saindo.” 4 Bilang resulta, may nagkapira sa sainda na nagturubod saka nakiibanan ki Pablo asin Silas, asin nagturubod man an kadakul na Griego na nagsasamba sa Diyos, kaiba an dakul na midbid na babayi. 5 Alagad nauri an mga Judio, asin nagkua sinda nin mga barumbadong lalaki na mga istambay sa saudan tapos nagbilog nin sarong grupo dangan nagpuon na mambulabog sa siyudad. Puwersahan nindang linaog an harong ni Jason asin hinanap si Pablo saka Silas tanganing iluwas an mga ini sa mga tawong nagdaraguso duman. 6 Kan dai ninda sinda nakua, ginuyod ninda si Jason asin an nagkapira sa mga tugang saka dinara an mga ini sa mga tagapamahala kan siyudad, na nagkukururahaw: “Yaon man digdi su mga lalaking nagparibok sa bilog na kinaban, 7 asin pinadagos sinda ni Jason bilang mga bisita niya. Gabos sinda nagkokontra sa mga pagbuot ni Cesar,* na sinasabing igwa pa daang sarong hadi, si Jesus.” 8 Kan madangog ini kan mga tawo asin kan mga tagapamahala kan siyudad, naalarma sinda; 9 asin pagkatapos pabayadon nin piyansa si Jason asin an iba pa, pinalibre ninda an mga ini. 10 Kinabanggihan, tulos na pinaduman kan mga tugang si Pablo asin Silas sa Berea. Pag-abot ninda duman, naglaog sinda sa sinagoga kan mga Judio. 11 An mga taga Berea mas marahay an kaisipan kisa sa mga taga Tesalonica, huli ta interesadong marhay sindang nagdangog kan mensahe, na maingat na sinisiyasat an Kasuratan aroaldaw tanganing aramon kun baga totoo an mga bagay na nadangog ninda. 12 Kaya dakul sa sainda an nagturubod, pati na an dakul na iginagalang na Griegong mga babayi asin an nagkapira sa mga lalaki. 13 Alagad kan maaraman kan mga Judio sa Tesalonica na ibinabalangibog man ni Pablo sa Berea an tataramon nin Diyos, nagduruman sinda asin sinutsutan an mga tawo kaya nagkaaranggot an mga ini. 14 Dangan tulos na isinubol kan mga tugang si Pablo asin pinaduman sa may dagat, pero nagpawalat si Silas asin Timoteo. 15 Alagad, an mga nag-iba ki Pablo ihinatod siya sagkod sa Atenas, dangan nagbaralik sinda pagkatapos na tugunon ni Pablo na sabihan si Silas asin Timoteo na kun puwede magduman tulos an mga ini sa saiya. 16 Ngunyan mantang hinahalat sinda ni Pablo sa Atenas, nakamati siya nin pagkairitar kan mahiling niya sa siyudad an kadakul na idolo. 17 Kaya nagpuon siyang makipagrasunan duman sa sinagoga sa mga Judio asin sa iba pang mga tawong nagsasamba sa Diyos, asin iyo man an ginibo niya aroaldaw duman sa may saudan sa siisay man na maabutan niya. 18 Alagad an nagkapira na kabilang sa mga pilosopong Epicureo asin Estoico* nagpuon na makipagdiskusyon sa saiya, asin may mga nagsasabi: “Ano an gustong paluwason kan matabil na ini?” An iba man nagsasabi: “Garo may ipinapamidbid siyang bagong mga diyos hali sa ibang mga lugar.” Dahil ini sa pagpahayag niya kan maugmang bareta mapadapit ki Jesus asin sa pagkabuhay liwat. 19 Kaya kinua ninda siya asin dinara sa Areopago, na sinasabi: “Puwede mi daw na maaraman kun ano ining bagong katukduan na ipinapahayag mo? 20 Nagtataram ka kaya nin mga bagay na ngunyan mi pa sana nadangog, asin gusto niyamong maaraman kun ano an buot sabihon kaiyan.” 21 An totoo, an gabos na taga Atenas asin an mga dayuhan na nagpipirmi* duman daing ibang ginigibo sa saindang libreng panahon kundi ubuson iyan sa pag-istorya o pagdangog nin mga bagong bagay. 22 Nagtindog ngunyan si Pablo sa tahaw kan Areopago asin nagsabi: “Mga taga Atenas, nahihiling ko sa saindo na an debosyon nindo sa mga diyos mas urog* kisa sa iba. 23 Halimbawa, mantang naglalakaw-lakaw ako asin maingat na pinagmamasdan an mga sinasamba nindo, nahiling ko man an sarong altar na may nakaukit, ‘Sa Diyos na Dai Midbid.’ Kun siring, an sinasamba nindo na dai nindo midbid, siya an ipinapamidbid ko sa saindo. 24 Siya an Diyos na naggibo kan kinaban saka kan gabos na bagay na yaon diyan, asin huling siya ngani an Kagurangnan kan langit asin daga, dai siya nag-iirok sa mga templong ginibo nin mga kamot; 25 dai man niya kaipuhan na pagserbihan siya nin mga tawo na garo baga nangangaipo siya nin ano man, huli ta siya mismo an nagtatao sa gabos na tawo nin buhay, nin hinangos, asin nin gabos na bagay. 26 Asin ginibo niya hali sa sarong tawo an gabos na nasyon kan katawuhan tanganing mag-istar sa ibabaw kan bilog na daga, asin siya an nagtalaan nin mga panahon para sa mga bagay asin nagbuot kun sain mairistar an mga tawo, 27 tanganing hanapon ninda an Diyos, asin makakapot lamang kuta sinda sa saiya saka talagang manumpungan siya, dahil an totoo, bako man siyang harayo sa lambang saro sa sato. 28 Huli sa saiya kita igwa nin buhay asin naghihiro saka nag-eeksister, siring ngani kan sinabi kan nagkapira sa mga parasurat nin tula diyan sa saindo, ‘Huling kita man saiyang mga aki.’* 29 “Kun siring, huling kita an mga aki* nin Diyos, dai niyato dapat isipon na an Banal na Persona nakakaagid sa sarong inukit na bagay na gibo sa bulawan o plata o gapo, na kinortehan asin dinisenyo nin mga tawo. 30 Totoo, pinalampas nin Diyos an mga panahon na idto nin kawaran nin aram; alagad ngunyan ipinapahayag niya sa gabos na tawo sain man na lugar na kaipuhan sindang magsulsol. 31 Huli ta nagtalaan siya nin sarong aldaw na diyan katuyuhan niyang hukuman sa katanusan an bilog na kinaban* paagi sa sarong tawo na saiyang ninombrahan, asin nagtao siya nin garantiya sa gabos na tawo paagi sa pagbuhay liwat sa saiya hali sa mga gadan.” 32 Ngunyan kan madangog ninda an manungod sa pagbuhay liwat sa mga gadan, nagpuon na magngirisi an nagkapira, mantang an iba man nagsabi: “Dangugon mi na lang ika utro manungod sa bagay na ini.” 33 Kaya binayaan sinda ni Pablo, 34 alagad may nagkapira na uminiba sa saiya asin nagturubod. Kabilang sa sainda si Dionisio na sarong hukom sa Areopago, asin an sarong babayi na an pangaran Damaris, saka an iba pa.\n^ O “sa mga pagbuot kan Emperador.”\n^ Hilingon sa Glosaryo an “Epicureo, mga pilosopong” asin “Estoico, mga pilosopong.”\n^ O “nagbibisita.”\n^ O “na mas relihiyoso kamo.”\n^ O “mga gikan.”\n^ Sa literal, “an iniirukan na daga.”


Libreng ukay-ukay sa NCCS 1\nNagtataong libreng oniporme an Naga City Central School 1 sa mga nag-eescuela digdi na tinitikapo an mga magurang nin pambakal kan mga gamit kan saindang estudiante nganing makatapos sana sa pag-adal.\nSi Leo Damasig, Principal kan NCCS 1 nagpahayag sa Bicol Mail dakulang bagay an pigdodonar kan mga naggagraduar sa elementarya digdi perang taon na asin narealisar ini sa paagi kan Parent Teachers Association (PTA) na nagkasurondo na idonar na kan saindang mga magraduar na estudiante an ginamit na oniporme nganing mapakinabangan pa.\nSa burokasan pa sanang klase kan Hunyo 3 nagkapera nang mga magurang na tikapo sa cuarta an nagpila nganing mag-ukay ukay asin nagpahayag nin pasasalamat sa escuelahan asin PTA.\nSinabi pa kan principal na magpapadagos an programang ini kan PTA kan saindang escuelahan nganing makatabang sa mga magurang na nagkukulang an saindang cuarta para sa pambakal nin gamit sa escuelahan.\nAfuera pa kaini, taon-taon an saindang Alumni Association nagdodonar nin mga school supplies na prioridad si mga pobreng familia. (dpa)


Mga Elder—Papakusugon daw Nindo “an mga Napapagal”? | Pag-aadalan\nMedyo ninenerbiyos si Angela, * sarong mayong agom na sister na labing 30 anyos. Hinahalat niya an pag-abot kan mga elder. Ano an sasabihon ninda sa saiya? Totoo, dai siya nakaatender sa pirang mga pagtiripon, pero pagalon siya ta maghapon siyang nag-asikaso sa mga may edad na. Apuwera kaiyan, nahahadit siyang marhay sa salud kan saiyang ina.\nKun kamo an masungko ki Angela, paano nindo papakusugon an “napapagal” na tugang na ini? (Jer. 31:25, An Marahay na Bareta Biblia) Pero, paano nguna kamo maandam tanganing magin nakakapakusog an pagsungko sa pagpastor?\nISIPON AN KAMUGTAKAN KAN SAINDONG MGA TUGANG\nKun beses, gabos kita napapagal huli sa satong trabaho o teokratikong mga paninimbagan. Halimbawa, si propeta Daniel nakamati nin grabeng kapagalan kan mag-ako siya nin bisyon na dai niya masabutan. (Dan. 8:27) Natabangan siya kan nagpahiling sa saiya an anghel na si Gabriel. Tinawan siya nin pakasabot kan mensahero nin Diyos, na pigsiyerto sa saiya na nadangog ni Jehova an mga pamibi niya, asin na siya namumutan pa man giraray na gayo. (Dan. 9:21-23) Paghaloy-haloy, an piniling marhay na mga tataramon na sinabi nin saro pang anghel nakapakusog sa pagal na propeta.—Dan. 10:19.\nBago magsungko, pag-isipan nguna an kamugtakan kan saindong kapagtubod\nSiring man, bago magsungko sa sarong kapagtubod na tibaad napapagal o pinangluluyahan nin buot, pag-isipan kun ano an kamugtakan niya. Ano an inaatubang niyang mga problema? Paano an mga iyan nakakapagpaluya sa saiya? Ano an marahay na mga kuwalidad niya? “Iniisip ko kun ano an marahay na mga kuwalidad kan sakong mga tugang,” an sabi ni Richard, na labing 20 taon nang elder. “Pag pinag-iisipan kong marhay an kamugtakan ninda bago magsungko,” an sabi pa niya, “nagigin mas pasil an paghanap nin mga paagi na makapagtao nin pamparigon sa buot na angay sa sitwasyon ninda.” Kun may makakaiba pa kamong elder, taano ta dai nindo pag-ulayan an sitwasyon kan tugang na susungkuon nindo?\nHINGUWAHON NA MAGIN PAMUGTAK AN BUOT NINDA\nPosibleng mauyon kamo na puwedeng nakakasupog para sa saro na sabihon an sabuot niya. Sa pag-ilustrar: Tibaad nadidipisilan an sarong tugang na sabihon sa nagsusungko na mga elder kun ano an nasa buot niya. Kun siring, paano nindo siya matatabangan na magin pamugtak an buot? Makakatabang an sinserong pagngirit asin nakakapakusog na mga tataramon. Parating pinupunan ni Michael, na 40 taon nang elder, an pakikipag-ulay sa pagsabi nin arog kaini: “Aram mo, an saro sa pinakamarahay na pribilehiyo nin sarong elder iyo na dalawon an mga tugang sa harong ninda asin mas mamidbid sinda. Kaya talagang inaantisipar ko an pagdigdi mi ngunyan.”\nPuwede nindong punan sa pamibi an saindong pakikipag-ulay. Sa mga pamibi ni apostol Pablo, idinuon niya an pagtubod, pagkamuot asin pakatagal kan saiyang mga tugang. (1 Tes. 1:2, 3) Pag sinasabi nindo sa pamibi an marahay na mga kuwalidad kan tugang, iinaandam kaiyan an saindong puso sa nakakapakusog na pakikipag-ulay. Makakaranga man an mga sasabihon nindo. “Kun minsan, nalilingawan ta na an marahay na mga nagigibo ta,” an sabi ni Ray, sarong eksperyensiyadong elder. “Kaya kun may nagpapagirumdom kaiyan, nakakapaginhawa iyan sa sato.”\nMAGTAO NIN ESPIRITUWAL NA BALAOG\nArog ni Pablo, makakatao kamo nin “balaog nin espiritu” paagi sa paghiras nin mga punto na basado sa Bibliya, dawa sa saro sanang teksto. (Roma 1:11) Halimbawa, an sarong tugang na namumundo tibaad nakakamati na mayo siya nin halaga, arog kan salmista na ikinumparar an sadiri niya sa nagkupos na ‘supot na anit sa aso.’ (Sal. 119:83, 176) Pakatao nin halipot na paliwanag dapit sa tekstong iyan, puwede nindong sabihon na nagtitiwala kamo na siya ‘dai nakakalingaw’ sa mga tugon ni Jehova.\nSiring man, an ilustrasyon daw dapit sa nawarang sinsilyong dracma makakapahiro sa sarong sister na naparayo sa kongregasyon o nangluluya? (Luc. 15:8-10) An nawawarang sinsilyo tibaad kaiba sa sarong mahalagang marhay na kuwintas na kompuwesto nin dakul na sinsilyong pirak. Sa pagtukar kaiyan, marerealisar niya na mahalaga siyang marhay sa Kristiyanong kongregasyon. Pakatukar kaiyan, puwede nindong iduon kun gurano nagmamakulog si Jehova sa saiya bilang saro sa Saiyang saradit na karnero.\nSa parati, nauugma an mga kapagtubod ta na sabihon an mga nanunudan ninda sa Bibliya. Kaya bako sana kamo an magparataram! Pakabasa nin sarong teksto na angay sa sitwasyon ninda, pumili nin sarong punto dangan hagadon an opinyon ninda. Halimbawa, pakabasa kan 2 Corinto 4:16, puwedeng ihapot sa saiya, “Anong mga sitwasyon an narurumduman mo na pinakusog ka ni Jehova?” Maresulta ini sa tunay na “pagparinigunan nin buot.”—Roma 1:12, NW.\nSa parati, nauugma an mga kapagtubod ta na sabihon an mga nanunudan ninda sa Bibliya\nMapapakusog man nindo an sarong kapagtubod paagi sa pagtukar nin sarong karakter sa Bibliya na kapareho niya an kamugtakan. An saro na nagmumundo nin makuri posibleng marhay na namamatian man an arog kan namatian ni Hana o ni Epafrodito, na may mga panahon na nagmundo pero nagdanay na mahalaga sa paghiling nin Diyos. (1 Sam. 1:9-11, 20; Fil. 2:25-30) Taano ta dai ipakipag-ulay an nagkapirang marahay na halimbawa sa Bibliya kun itinutugot nin kamugtakan?\nPADAGOS NA MAGPAHILING NIN INTERES\nIkakapahiling nindo an sinserong pagmakulog sa mga tugang paagi sa padagos na pagpahiling nin interes pakatapos kan pagsungko. (Gui. 15:36) Bago maghali, agdahon siya na makaibanan nindo sa ministeryo. Kun nakakatagbo ni Bernard, sarong eksperyensiyadong elder, an sarong tugang na dinalaw pa sana niya, mataktika niyang hinahapot ini dapit sa sadol na itinao ninda paagi sa pagsabing, “Kumusta, nakatabang man idto?” Paagi sa pagpahiling nin siring na personal na interes, madedeterminaran nindo kun baga kaipuhan pa niya nin tabang.\nUrog sa gabos, kaipuhan na mamatian kan mga tugang na sinda pinagmamakulgan, nasasabutan, asin namumutan. (1 Tes. 5:11) Kaya bago magsungko sa pagpastor, magtao nin panahon na pag-isipan an sitwasyon kan saindong tugang. Ipamibi iyan. Pumili nin angay na mga teksto. Sa siring, makukua nindo an tamang mga tataramon na makakapakusog sa “mga napapagal”!


Tataramon an satuyang panlaban | Magbikol Kita\nWednesday, October 20, 2021, 9:23pm\nTataramon an satuyang panlaban\nPublished on Saturday, July 18, 2020, 11:21pm\nby Victor Dennis Nierva | Mayon Limited\nSa inot na kolum ko digdi sa Magbikol Kita, nainot ko nang sinabi na sa panahon kan CoViD19, huli ta dai ta nanggad masarigan nin biyu-buyo an mga ahensya kan gobyerno pag-abot sa tama, magkakanigo, saka kaipuhan na impormasyon, kaipuhan nanggad na kita mismo an maghinguwa na panuon an satuyang mga sadiri nin impormasyon na makakatabang sato na malampasan an peligro kan pandemyang ini. Kita an magibo nin mga paagi tanganing mapatarom saka mapakusog ta an satong komunidad sa pagsabat sa katibaadan. Ini man ngani an saro sa mga pangkagabsan na katuyuhan kun tano yaon an Magbikol Kita.\nAlagad dai ta hunaon na bako sanáng pandemya an satuyang magigin problema ngunyan.\nDai ta hunaon na, sa tahaw kan mga kadipisilan kan panahon na ini, urog pa kitang papasakitan kan gobyerno sa satuyang mga pag-agrangay tanganing maitulod an pangkagabsan na kapakanan. Yaon an pagpasakit sa mga institusyon kan midya, yaon an tuyong pagpatuninong sa mga paratuyaw, dawa ngani an pagtuyaw lehitimo. Sa huring bilang, dawa may problema sa CoViD19, an mga biktima kan gyera sa droga padagos na nagdudugang. Idagdag ta pa an mga tawong nasa poder na dai man naninindugan sa mandato kan posisyon o katungdan na kinakaputan, kundi nagsusunod saná—na garo mga idong sunod nin sunod—sa saindang among sa palasyo.\nAn gabos na pagringis na ini minasirang hali pa man palan giraray sa ideya na igwa nin sentral. Dawa ngani si Duterte taga-Dabaw, nasa Manila man giraray an ubod kan kapangyarihan. Kaibahan na digdi an kapangyarihan kan nasyunal na pagkasabot. Dawa an trolls, sentralisado.\nHain an lugar kan mga rehiyon? Hain an lugar kan kaisipan rehiyunal?\nHapot ko ini mantang sa likod kan sakong agimadmad nadadangog ko an makasadiring suhestyon ni Lray Villafuerte na nagtataram—syempre sa Tagalog ta lawi, haros dai man tatao mag-Bikol—na ipabakal na saná kan mga Lopez an isinaradong ABS-CBN.\nUya an oportunidad para sato. Nagkataon saná na binuksan ta an Magbikol Kita sa panahon na ini, alagad iyong gayo ini, para sako, an pinakamarhay na panahon tanganing punan ta an ideyasyon (ideation) sa Bikol. Digdi minalaog an oportunidad kan satuyang pagigin multilingual, huli ta minaluwas na an poder ngunyan danay na sentralisado, yaon sa Manila. Kun siring, an pagtuyaw, minarhay na gibuhon ta nanggad na multilingual. Kun kita magkakasararo sa pagsabat sa ringis asin kawaran nin hustisya kan estado gamit an manlainlain na tataramon kan Pilipinas puon sa Ivatan sagkod sa Bahasa Sug, sa pagkadakul-dakol kan mga tataramon, sa Bikol pa saná, sa Boinën (Buhinon) pa saná, hilingon ta kun dai sinda magtarambling saka magkariribong\nSa panahon na biyong pinapatuninong an mga namamanwaan sa pagribok huli ta lapa saka nangunguriyat an bata kan gobyerno nasyunal, dakula an papel kan tataramon para sa artikulasyon kan satuyang mga inagrangay. Dakula an papel—asin oportunidad—kan pagkaigwa ta nin kadakulon na mga tataramon para tarugón an Anti-Terror Act. An satuyang mga opisyal—elehido man o dai—iringgles nin iringgles dawa sarala an gramatika dangan puro saná “um” o “ah.” Di gamitan ta nin Bikol—manlainlain na Bikol—asin sa siring na paagi madisimular an pagsagap asin pagsabot. Tutal an data processing pirming nasa banyagang tataramon, kun bakong Tagalog, an default. Sa siring na gawi, mapapakusog saka mapapalinaw ta an satuyang mga kurahaw.\nHuli ta dai tinatawan nin magkakanigong atensyon an papel kan tataramon sa pagtugdas kan nasyon, dakula pa an lugar kan multilingual na kamugtakan tanganing gamiton ini tanganing urog tang pakusugon an sadiri ta. Magayunon isipon na sa napapalain asin mahalagang pagkakataon an pagkaigwa nin kadakulon na tataramon pwedeng magpakusog asin magpapusog sa pagkakasararo kan bilog na nasyon.\nSa panahon kan CoViD19, naekspiryensya ta an pagtarabangan kan manlainlain na mga tataramon kan Pilipinas—sa paagi nin mga boluntaryong translators—tanganing magkaigwa nin sasarong mensahe nin kaligtasan, paglikay, pagpakusog nin lawas, pagpatarom nin pagkasabot tanganing malabanan an pandemya. Pwede ta man ining gibuhon sa pagtulod kan satuyang mga karapatan. Tataramon man giraray an satuyang panlaban.\nVictor Dennis Nierva\nSi Vic Nierva iyo an kagtugdas asin promotor kan Magbikol Kita. Tubong Lupi, Camarines Sur, sya sarong awtor, pararawitdawit, paradisenyo, asin iba pa. Dating paratukdo sa unibersidad, sya ngunyan sarong paratulod kan tataramon, kultura, asin sosyudad Bikolnon. Sya man an katuwang na kagtugdas kan content company na Creative Coconut Ph.


Panahon Nin Pagsakit, Panahon Nin Balaog (Bicol version) | justmecatholicfaith\nPanahon Nin Pagsakit, Panahon Nin Balaog (Bicol version)\nSarong Kapahayagan Pastoral) – Bicol Version\nNamomotan na Banwaan kan Dios:\nAn satong Inang Simbahan nakulgan na gayo huli kan mga kontrobersya sa Philippine Charity Sweepstakes Office sa nakaaging duwang semana. May mga myembro kan Simbahan na nagtutubod na inosente digdi an mga obispo, mantang an iba dai. Kami na saindong mga pastor nakikisumaro saindo. Bilang mga pastor na naghihingowa na mamoot saindo siring ki Hesus an Marhay na Pastor, nahahagad kami nin dispensa sa sakit asin kamundoan na namatean nindo huli kan pangyayari na ini.\nIkinamumundo niamo na kadakul saindo, orog na an mga jovenes, an mga kasaradayan, asin an satong mga Basic Ecclesial Communities, nalilibongan nin huli kan garo baga pagkasalungat kan samong mga gibo asin kan samong mga katukdoan pastoral.\nMantang ipinapahayag niamo an samong kamundoan, hinahagad man niamo saindo na dai tulos maghusga asin maigot na hanapon an bilog na katotoohan sa likod kan kontrobersya. Hanapon ta an katotoohan sa danay na pagkamoot.\nSinisiguro niamo saindo na an mga obispong kaiba digdi andam na akoon an responsibilidad kan saindang mga gibo asin hampangon an mga consequencia kun mapapatotoohan na ini kontra sa ley, may anomaliya asin bako susog sa konstitusyon. Sinisiguro niamo saindo na an saindang gibo daing maraot na katuyohan. Hale sa saindang odok sa boot na kamawotan na tabangan an saindang mga pinaglilingkodan, dai ninda natimbang nin marhay an mga maraot na epekto na posibleng magin bunga kan mga ini. Nagpahayag man sinda nin kaandaman na gibohon an gabos na maninigo nganing mabulong an lugad na ini tanganing gabos kita makapadagos na may paglaom.\nSiring man sinisiguro niamo saindo, samong namomotan na banwaan, na samong rerepasohon an mga paagi nin pakikipagtabangan sa mga ahensya kan gobyerno para sa pagtabang sa mga dukha, nganing masiguro na marespeto an mga sensibilidad pastoral asin maotob an mga pinakahalangkaw na sukol nin karahayan. Samong paghohorop-horopan an samong mga pinapahalagahan sa liwanag kan samong bokasyon bilang mga disipulo ni Hesukristo. Idinudusay niamo an samong mga sadiri sa halawig na paglakbay pasiring sa personal asin pangkomunidad na pagbabago na kinakaipuhan sa gabos na disipulo kan Kagurangnan. Hinahagad niamo saindo na maglakaw kaiba niamo sa dalan nin danay na pagbabago.\nSa liwat ipinapahayag niamo an samong labi-labing kamundoan sa sakit na idinulot kan mga pangyayaring ini sa saindo, samuyang namomotan na banwaan. Aram nin Kagurangnan an samong pagkamoot sa saindo. Samong narurumdoman an mga tataramon sa psalmo: “Espiritung nagsosolsol an sakong atang; mapakumbaba asin nagsosolsol na espiritu dai mo isisikwal” (Ps 51). Siring kan ipinapahayag sa Kagurangnan kan parehong psalmo, samuya man na sinasabi sa samong mga sadiri: “Mawot mo an katotoohan sa puso nin lambang linalang kaya panoa ako nin kadunungan.”


PHOTO GALLERY: Olympic Park Perfomers\nPosted By Marcey Burton, Rebekah Floyd, Taylor Irby on Feb 21, 2014\nBSU at the Games/R.Floyd BSU at the Games/R.Floyd BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the Games/T. Irby BSU at the...\nVIDEO: Sochi Weather\nPosted By Drew Bogs on Feb 21, 2014


Mateo 21 | Bibliya Online | New World Translation\nMagaya-gayang paglaog ni Jesus sa Jerusalem (1-11)\nLininig ni Jesus an templo (12-17)\nIsinumpa an puon nin higera (18-22)\nKinuwestiyon an awtoridad ni Jesus (23-27)\nIlustrasyon mapadapit sa magtugang na lalaki (28-32)\nIlustrasyon mapadapit sa paragadan na mga paratanom (33-46)\nIsinikwal an mayor na gapong panganto (42)\n21 Kan sinda harani na sa Jerusalem asin makaabot na sa Betfage sa Bukid nin mga Olibo, nagsugo si Jesus nin duwang disipulo, 2 na sinasabi sa sainda: “Dumuman kamo sa baryong iyan, asin makakanumpong tulos kamo nin sarong nakagakod na asno na may kaibang sarong ugbon. Hubadan nindo sa pagkakagakod an mga iyan asin darahon nindo sa sako. 3 Kun may magsabi nin ano man sa saindo, sabihon nindo, ‘Kaipuhan kan Kagurangnan an mga ini.’ Dangan ipapadara niya tulos an mga iyan.” 4 Nangyari nanggad ini tanganing mautob an itinaram paagi sa propeta, na nagsabi: 5 “Sabihon nindo sa aking babayi nin Sion: ‘Uya! An saimong hadi minadatong sa saimo, may mahuyong buot asin nakasakay sa sarong asno, iyo, sa sarong ugbon na asno, na ugbon nin hayop na pantrabaho.’” 6 Kaya naghali an mga disipulo asin ginibo an siring sa itinugon ni Jesus sa sainda. 7 Dinara ninda an asno saka an ugbon kaiyan, asin ipinatong ninda sa mga iyan an saindang pang-ibabaw na mga bado, dangan nagtukaw siya sa mga ini. 8 An kadaklan sa mga tawo naglatag sa dalan kan saindang pang-ibabaw na mga bado, mantang an iba nagpurutol nin mga sanga sa mga puon nin kahoy asin ilinatag sa dalan an mga iyan. 9 Apuwera diyan, an mga tawong naiinot sa saiya asin idtong mga nagsusunod sa saiya padagos na nagkukururahaw: “Iligtas mo tabi* an Aki ni David! Biniyayaan an saro na minadatong sa ngaran ni Jehova!* Iligtas mo tabi siya, ika na nasa kaitaasan!” 10 Asin kan lumaog siya sa Jerusalem, nagkakariribok an mga tawo sa bilog na siyudad, na nagsasarabi: “Siisay ini?” 11 An mga tawo pauruutrong nagsasarabi: “Ini an propetang si Jesus, na taga Nazaret nin Galilea!” 12 Naglaog si Jesus sa templo asin pinalayas an gabos na nagtitinda saka nagbabakal sa templo, asin itinuwal niya an mga lamesa kan mga pararibay nin kuwarta saka an mga bangkô kan mga nagtitinda nin mga salampati. 13 Asin sinabi niya sa sainda: “Nasusurat, ‘An sakuyang harong aapudon na harong na pamibian,’ alagad ginigibo nindo iyan na lungib nin mga parahabon.” 14 Siring man, an mga tawong buta saka pilay nagduruman sa saiya sa templo, asin pinaumayan niya sinda. 15 Kan mahiling kan mga panginot na saserdote asin kan mga eskriba an makangangalas na mga bagay na ginibo niya asin an mga aking lalaki na nagkukururahaw sa templo, “Iligtas mo tabi an Aki ni David!” nagkaaranggot sinda 16 asin nagsabi sa saiya: “Nadadangog mo an sinasabi kan mga ini?” Sinabi ni Jesus sa sainda: “Iyo. Dai lamang nindo nabasa ini, ‘Hali sa nguso nin mga aki asin mga umboy nagkamit ka nin pag-umaw’?” 17 Asin binayaan niya sinda saka nagluwas siya sa siyudad pasiring sa Betania asin duman nagpalihis nin banggi. 18 Mantang pabalik siya sa siyudad kan amay na aga, nakamati siya nin gutom. 19 Nakahiling siya nin puon nin higera sa gilid kan dalan asin rinanihan niya idto, alagad dai siyang nahiling na bunga duman kundi mga dahon sana, asin sinabi niya sa puon nin kahoy: “Magpuon ngunyan, dai ka na nuarin man mamumunga.” Asin naalang tulos an puon nin higera. 20 Kan mahiling ini kan mga disipulo, nagngalas sinda asin nagsabi: “Paanong naalang tulos an puon nin higera?” 21 Bilang simbag sinabi ni Jesus sa sainda: “Sinisigurado ko sa saindo, kun kamo igwa nin pagtubod asin dai nagduduwa-duwa, bako sanang magigibo nindo an ginibo ko sa puon nin higera, kundi dawa pa sabihan nindo an bukid na ini, ‘Mag-itaas ka asin makaapon sa dagat,’ mangyayari iyan. 22 Asin an gabos na bagay na hagadon nindo sa pamibi, kun ini may kaibang pagtubod, makakamtan nindo.” 23 Pagkalaog niya sa templo, an mga panginot na saserdote asin an kamagurangan kan banwaan nagdurulok sa saiya mantang nagtutukdo siya asin nagsarabi: “Sa anong awtoridad ginigibo mo an mga bagay na ini? Asin siisay an nagtao sa saimo kan awtoridad na ini?” 24 Bilang simbag sinabi ni Jesus sa sainda: “May sarong bagay man akong ihahapot sa saindo. Kun sasabihon nindo sa sako an simbag, sasabihon ko man sa saindo kun sa anong awtoridad ginigibo ko an mga bagay na ini: 25 An pagbawtismo ni Juan, sain iyan gikan? Sa langit o sa mga tawo?” Alagad nagpuon sindang mag-urulay-ulay, na nagsasarabi: “Kun sasabihon tang, ‘Sa langit,’ sasabihon niya sa sato, ‘Kun siring, taano ta dai kamo nagturubod sa saiya?’ 26 Pero kun sasabihon tang, ‘Sa mga tawo,’ tibaad kun anong gibuhon sa sato kan mga tawo, huli ta gabos sinda naniniwala na propeta si Juan.” 27 Kaya nagsimbag sinda ki Jesus: “Dai mi aram.” Sinabi niya man sa sainda: “Dai ko man sasabihon sa saindo kun sa anong awtoridad ginigibo ko an mga bagay na ini. 28 “Ano sa paghuna nindo? May sarong lalaki na igwang duwang aki. Pagrani niya sa matua, sinabi niya, ‘Aki ko, magtrabaho ka ngunyan na aldaw sa ubasan.’ 29 Bilang simbag sinabi kaini, ‘Dai ako matrabaho,’ alagad paghaloy-haloy nagbasol ini asin nagduman. 30 Pagrani niya sa nguhod, iyo man an sinabi niya. Nagsimbag ini, ‘Matrabaho po ako,’ alagad dai ini nagduman. 31 Arin sa duwa an naggibo kan kagustuhan kan saiyang ama?” Sinabi ninda: “Su matua.” Sinabi ni Jesus sa sainda: “Sinisigurado ko sa saindo na an mga parasingil nin buhis asin an mga hostes* maiinot sa saindong maglaog sa Kahadian nin Diyos. 32 Huli ta si Juan puminadigdi sa saindo sa dalan nin katanusan, pero dai kamo nagtubod sa saiya. Alagad, an mga parasingil nin buhis saka an mga hostes nagturubod sa saiya, asin maski ngani nahiling nindo ini, dai kamo nagbasol asin dai kamo nagtubod sa saiya. 33 “Danguga nindo an saro pang ilustrasyon: Igwa nin sarong tawo na kagsadiri nin dakulang daga, na nagtanom nin sarong ubasan saka kinudalan iyan sa palibot asin nagkalot nin pugaan nin ubas duman saka nagpatindog nin sarong tore; dangan ipinaasikaso* niya iyan sa mga paratanom asin nagduman siya sa ibang nasyon. 34 Kan panahon na nin tigbungahan, isinugo niya an saiyang mga uripon sa mga paratanom tanganing kuanon an parte niya sa mga bunga kaiyan. 35 Alagad, pinurugol kan mga paratanom an saiyang mga uripon, asin an saro binugbog ninda, an saro man ginadan ninda, saka an saro pa ginapo ninda. 36 Nagsugo giraray siya nin iba pang mga uripon, na mas dakul sa inot na grupo, alagad iyo man giraray an ginibo ninda sa mga ini. 37 Ultimo, isinugo niya sa sainda an saiyang aking lalaki, na sinasabi, ‘Igagalang ninda an sakuyang aki.’ 38 Kan mahiling ninda an aki, an mga paratanom nag-urulay-ulay, na sinasabi, ‘Iyo ini an tagapagmana. Mus, gadanon ta siya asin kuanon an saiyang mana!’ 39 Kaya pinurugol ninda siya saka ginuyod paluwas sa ubasan asin ginadan. 40 Kun siring, pag nag-abot an kagsadiri kan ubasan, ano an gigibuhon niya sa mga paratanom na idto?” 41 Sinabi ninda sa saiya: “Dahil maraot sinda, gagaradanon niya sinda asin ipapaasikaso an ubasan sa ibang mga paratanom, na magtatao sa saiya kan mga bunga kaiyan sa panahon nin tigbungahan.” 42 Sinabi ni Jesus sa sainda: “Dai lamang nindo ini nabasa sa Kasuratan, ‘An gapo na hinabuan kan mga paratugdok, iyo ini an nagin mayor na gapong panganto. Hali ini ki Jehova,* asin makangangalas iyan sa satong paghiling’? 43 Kaya sinasabi ko sa saindo, an Kahadian nin Diyos kukuanon sa saindo asin itatao sa sarong nasyon na namumunga nin mga bungang maninigo sa Kahadian. 44 Siring man, an tawo na minabagsak sa gapong ini magkakabaraak. Para sa siisay man na babagsakan kaiyan, rurunuton siya kaiyan.” 45 Kan madangog kan mga panginot na saserdote asin kan mga Fariseo an saiyang mga ilustrasyon, nakamalisya sinda na nagtataram siya manungod sa sainda. 46 Maski ngani gusto ninda siyang dakupon,* natatakot sinda sa mga tawo, huli ta an mga ini naniniwala na saro siyang propeta.\n^ Sa literal, “Hosana.”


BASAHON SA Albanian Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Dutch English Español Estonian Ewe Finnish Ga Hiligaynon Igbo Italiano Latvian Lithuanian Malagasy Malayalam Papiamento (Curaçao) Polish Portuguese Pranses Samoan Setswana Shona Silozi Slovak Sranantongo Swahili Thai Tsonga Ukrainian Urdu Vietnamese Zulu\nAN TAONAN NA MITING kan mga miembro kan Watch Tower Bible and Tract Society of Pennsylvania gigibohon sa Oktubre 6, 2001, sa Assembly Hall kan Mga Saksi ni Jehova, 2932 Kennedy Boulevard, Jersey City, New Jersey. An maeenot na miting kan mga miembro sana mapoon sa alas 9:15 n.a., na susundan kan pankagabsan na taonan na miting sa alas 10:00 n.a.\nAn mga miembro kan korporasyon maninigong paaramon na ngonyan an Opisina kan Sekretaryo kun igwa nin pagbabago sa saindang mga adres sa koreo durante kan nakaaging taon tanganing an regular na mga surat nin notisya asin mga autorisasyon na iba an bumoto makaabot sainda durante kan Hulyo.\nAn mga autorisasyon na iba an bumoto, na ipadadara sa mga miembro kaiba kan notisya manongod sa taonan na miting, kaipuhan na ibuelta tanganing makaabot sa Opisina kan Sekretaryo kan Sosyedad na dai malihis sa Agosto 1. An kada miembro maninigong llenaran asin ibuelta tolos-tolos an saiyang autorisasyon na iba an bumoto, na sinasabi kun baga sia personal na makakaduman sa miting o dai. An impormasyon na itinao sa kada autorisasyon na iba an bumoto maninigong depinido sa puntong ini, mantang iyan an pagbabasaran sa pagdeterminar kun sairisay an magigin presente.\nLinalaoman na an bilog na sesyon, kaiba an pormal na miting sa trabaho asin mga report, matatapos sa ala 1:00 n.h. o dai mahaloy pakalihis kaiyan. Mayo nin sesyon sa hapon. Huli sa limitadong lugar, an pagpalaog paagi sana sa tiket. Mayo nin mga areglong gigibohon para sa pagkonektar kan taonan na miting paagi sa telepono sa iba pang auditoryum.\nI-share I-share Taonan na Miting Oktubre 6, 2001


P1-M na droga nakumfiscar sa duwang babae\nNahulog na sa kamot kan Naga City Police Office (NCPO) asin Philippine Drug Enforcement Agency (PDEA) an duwang babae na haloy nang hinahanting sa operasyon sa ilegal na droga asin nakumfiscar an labi sa P1 milyon na cantidad kan droga sa ginibong drug buy bust operation kan Sabado, Deciembre 4 sa Amarillo St., Clupa, Barangay Calauag, Ciudad nin Naga.\nAn operasyon ginibo mga alas 5:00 nin aga kan pinagsarong fuersa kan NCPO asin PDEA na pigmidbid an suspechado na sinda Ronna Balcueva, 29, asin Jacqueline Geroy na nag-eestar sa barangay Calauag.\nSi P/Sr. Master Sgt. Tobias Bongon III, opisyal na parataram kan NCPO nagpahayag an duwa nasa watchlist kan mga envuelto sa droga sa ciudad asin sa perang bulan na surveillance nadakop man giraray sa buy bust operation sa shabu.\nSinabi kan NCPO an saindang nagsasaging-saging mabakal nin sarong pakete nin shabu na nagcacantidad P75,000. Alagad sa ginibong body search nakakua pa an mga awtoridad nin sarong pakete kan shabu na may gabat nin 125 gramo na nagcacantidad nin kulang-kulang sa on milyon pesos.\nKan timbangon an mga nakuang droga nag-total sa 150 gramos na nagcacantidad na nin P1,020,000.00 na yaon na sa poder kan NCPO asin PDEA nganing iyo an saindang gamiton na evidencia sa pagsangat nin caso sa Acta Republica 9165 na mas midbid sa Comprehensive Dangerous Drugs Act of 2002.\nAn duwang suspechado detenido sa Police Station 3 kan Naga City Police Office mantang naghahalat nin commitment order hale sa jusgado. An arog kaining evidencia dai na tinutugot kan ley na makapagfiansa asin ciertong magpapasko an mga suspechado sa selda.\nAlagad sinabi pa kan PNP parejong negativo an duwa sa droga base sa resulta sa laboratory test.\nParejo nang nagsayuma mag-atubang sa entrevista kan media mantang bahala na an saindang abogado sa caso.\nSinabi pa kan NCPO an sinambit na caso nagkapera sana sa mga naenot na sunod-sunod na pagkakadakop kan mga envuelto sa ilegal na droga alagad dawa may pandemya an awtoridad dai nagpapahingalo laban sa ilegal na actividad sa ciudad.


Marcos 11 | Bibliya Online | New World Translation\nIsinumpa an puon nin higera (12-14)\nLininig ni Jesus an templo (15-18)\nAn manunudan sa alang na puon nin higera (19-26)\nKinuwestiyon an awtoridad ni Jesus (27-33)\n11 Ngunyan kan parani na sinda sa Jerusalem, sa Betfage asin Betania sa Bukid nin mga Olibo, duwa sa saiyang mga disipulo an isinugo niya 2 asin sinabi niya sa sainda: “Dumuman kamo sa baryong iyan, asin pagkalaog nanggad nindo diyan, makakanumpong kamo nin sarong nakagakod na ugbon na asno na dai pa nasasangkayan nin siisay man na tawo sagkod ngunyan. Hubadan nindo iyan sa pagkakagakod asin darahon nindo digdi. 3 Asin kun may siisay man na magsabi sa saindo, ‘Taano ta piggigibo nindo ini?’ sabihon nindo, ‘Kaipuhan ini kan Kagurangnan asin ibabalik niya tulos ini digdi.’” 4 Kaya naghali sinda asin nanumpungan an ugbon na asno na nakagakod sa sarong pinto, sa may gilid nin dalan, asin hinubadan ninda iyan sa pagkakagakod. 5 Alagad an nagkapira sa mga nakatindog duman nagsabi sa sainda: “Ano ining ginigibo nindo ta hinuhubadan nindo sa pagkakagakod an ugbon na asno?” 6 Sinabi ninda sa mga ini an mismong sinabi ni Jesus, asin pinabayaan sinda kan mga ini. 7 Asin dinara ninda ki Jesus an ugbon na asno, dangan ipinatong ninda diyan an saindang pang-ibabaw na mga bado, asin suminangkay siya diyan. 8 Siring man, dakul an naglatag sa dalan kan saindang pang-ibabaw na mga bado, alagad an iba nagpurutol nin mga sangang may mga dahon sa gilid kan dalan. 9 Asin idtong mga nasa inutan saka idtong mga nasa likudan padagos na nagkukururahaw: “Iligtas mo tabi siya!* Biniyayaan an saro na minadatong sa ngaran ni Jehova!* 10 Bendisyunan lugod an madatong na Kahadian kan satong ama na si David! Iligtas mo tabi siya,* ika na nasa kaitaasan!” 11 Asin nagduman siya sa Jerusalem saka naglaog sa templo, asin hiniling niya an gabos na bagay sa palibot, alagad huling pabanggi na, nagluwas siya pasiring sa Betania kaiba an Dose. 12 Kan sunod na aldaw, kan pahali sinda sa Betania, nakamati siya nin gutom. 13 Sa huruharayo nakahiling siya nin puon nin higera na igwang mga dahon, asin nagrani siya tanganing hilingon kun may makukua siyang bunga duman. Alagad pagduman niya, dai siyang nahiling na bunga kundi mga dahon sana, huli ta bako idtong panahon nin igos.* 14 Kaya sinabi niya sa puon nin kahoy: “Magpuon ngunyan, dai na nin siisay man na makakan nin bunga hali sa saimo.” Asin nadangog idto kan mga disipulo niya. 15 Nag-abot sinda ngunyan sa Jerusalem. Naglaog siya sa templo asin pinalayas niya an mga nagtitinda saka nagbabakal sa templo, asin itinuwal niya an mga lamesa kan mga pararibay nin kuwarta saka an mga bangkô kan mga nagtitinda nin mga salampati, 16 asin dai niya tinutugutan an siisay man na may darang kasangkapan na mag-agi sa templo. 17 Itinutukdo asin sinasabi niya sa sainda: “Bakong nasusurat, ‘An sakuyang harong aapudon na harong na pamibian para sa gabos na nasyon’? Alagad ginigibo nindo iyan na lungib nin mga parahabon.” 18 Asin nadangog iyan kan mga panginot na saserdote saka kan mga eskriba, asin nagpuon sindang maghanap nin paagi na gadanon siya; natatakot kaya sinda sa saiya, huli ta an gabos na tawo napangalas na marhay sa itinutukdo niya. 19 Kan pabanggi na, nagluwas sinda sa siyudad. 20 Alagad mantang naglalakaw sinda kan amay na aga, nahiling ninda an puon nin higera na alang na magpuon sa mga gamot kaiyan. 21 Nagirumduman iyan ni Pedro, asin sinabi kaini sa saiya: “Rabbi, hilinga! naalang an puon nin higera na isinumpa mo.” 22 Bilang simbag sinabi ni Jesus sa sainda: “Magtubod kamo sa Diyos. 23 Sinisigurado ko sa saindo na an siisay man na magsabi sa bukid na ini, ‘Mag-itaas ka asin makaapon sa dagat,’ saka dai siya nagduduwa-duwa sa puso niya kundi may pagtubod siyang mangyayari an sinasabi niya, arog kaiyan an mangyayari. 24 Kaya sinasabi ko sa saindo, an gabos na bagay na ipinapamibi asin hinahagad nindo, magtubod kamo na inako na nindo iyan, asin makakamtan nindo iyan. 25 Asin pag namimibi kamong nakatindog, patawadon nindo an siisay man sa ano man na reklamo nindo sa saiya, tanganing an saindong mga kasalan patawadon man kan saindong Ama na nasa langit.” 26 *—— 27 Nagpasiring giraray sinda sa Jerusalem. Asin mantang naglalakaw siya sa templo, an mga panginot na saserdote asin an mga eskriba saka an kamagurangan nagdurulok 28 asin nagsarabi sa saiya: “Sa anong awtoridad ginigibo mo an mga bagay na ini? O siisay an nagtao sa saimo kan awtoridad na ini na gibuhon an mga bagay na ini?” 29 Sinabi ni Jesus sa sainda: “May sarong hapot ako sa saindo. Simbagon nindo ako, asin sasabihon ko sa saindo kun sa anong awtoridad ginigibo ko an mga bagay na ini. 30 An pagbawtismo daw ni Juan gikan sa langit o gikan sa mga tawo? Simbagon nindo ako.” 31 Kaya nagpuon sindang mag-urulay-ulay, na nagsasarabi: “Kun sasabihon tang, ‘Sa langit,’ sasabihon niyang, ‘Kun siring, taano ta dai kamo nagturubod sa saiya?’ 32 Pero mangangahas daw kitang magsabing, ‘Sa mga tawo’?” Natatakot sinda sa mga tawo, huli ta an mga ini gabos naniniwala na si Juan talagang naglingkod bilang sarong propeta. 33 Kaya nagsimbag sinda ki Jesus: “Dai mi aram.” Sinabi ni Jesus sa sainda: “Dai ko man sasabihon sa saindo kun sa anong awtoridad ginigibo ko an mga bagay na ini.”\n^ Sa literal, “Hosana!”\n^ An “siya” digdi nanunungod ki Jesus.


DENR nagbiklad nin mga kondisyon sa pagputol kahoy\nDawa nag-isyu na nin Special Tree Cutting Permit an DENR sa DPWH nganing saindang purotolon an mga puon nin kahoy na yaon sa laog kan road right of way na apektado kan pig-iimplementar na road widening project alagad dai tolos ini magiging madali sa ahencia mantang igwang mga pigtaong mga terms and conditions an DENR Bikol.\nSi Engr. Richard Ragragio kan 2nd Engineering District kan DPWH sa Baras, Canaman, Camarines Sur nagpahayag sa Bicol Mail na dawa igwa nang permit to cut sa 98 mga puon nin kahoy sa tertiary roads kan Naga-Carolina-Panicuason Road hasta sa San Felipe, gabos sa Ciudad nin Naga igwa pang proceso antes sindang magputol nin mga kahoy. Dapat i-monitor an mga pigtanum nganing ciertong nabubuhay asin kaipuhan igwang 80 por cientong survival rate.\nEstrictong pigsusugo na dapat cada sarong kahoy na pupotulon kaipuhan magtanum muna nin sangatos na seedling asin an DENR iyo an madesignar kun sain dapat magtanum karibayan kan puporutolon na poon nin kahoy.\nAntes kan cutting operations, kaipuhan igwang placards o signboard na igwang sukol na 4x8 na papatindogon bilang pagtaong informasyon sa publiko na sinda maputol nin mga kahoy, kun perang pupurotolon asin ibugtak na awtorisado na sinda kan DENR base sa pig-isyung permit.\nAn permit kaipuhan magtalaan nin dialogue sa LGUs concerned, NGOs asin iba pang stakeholders sa lugar nganing saindang ipaliwanag an importancia kan saindang proyecto, pagribay kan mga puputolon na kahoy.\nSinabi pa an gigibohon nindang tree cutting operations dapat igwang superbisyon an PENRO Camarines Sur o an saindang awtoridadong representante. Pakatapos kan cutting operations, an PENRO CamSur masumiter kan acomplisimiento kan total volume kan mga pinurotol asin an seedling replacement requirement kabale na an mapa kan lugar na pigtanuman.\nSi DENR Regional Director Oscar Dominguez iyo an nagpaluwas kan mga kondisyones na dapat estrictong sunodon kan DPWH .\nSinabi pa ni ADE Ragragio an mga kondisyones na ini saro sa nakakaulangan sa implementasyon kan road widening project sa mga national road sa irarum kan build-build program kan Duterte administration alagad mayo sindang magiginibo magsunod sa mga reglamento.\nSa ngonian padagos na an mga ginigibong road widening project kan DPWH sa San Felipe road alagad piglilihisan muna si mga kakahoyan sa road right of way mantang masunod muna sinda sa proceso sa pagputol kan mga ulang na kahoy, sabi pa ni Ragragio. (dpa)


Taano Ta Kadakul nin Relihiyon? | Simbag sa mga Hapot sa Bibliya\nBASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italiano Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Koreano Krio Lingala Lithuanian Luganda Luo Macedonian Malagasy Maltese Maya Mazatec (Huautla) Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Quichua (Imbabura) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zapotec (Isthmus) Zulu\nGabos daw na relihiyon hali sa tunay na Diyos?\nPag nagdadangog ka nin bareta, tibaad marisa mo na kun minsan piggagamit an relihiyon sa paggibo nin maraot. Bakong gabos na relihiyon hali sa tunay na Diyos. (Mateo 7:15) An totoo, dakul na tawo an nadadaya nin relihiyon.—Basahon an 1 Juan 5:19.\nPero, dai binabaliwala nin Diyos an sinserong mga tawo na namumuot sa kun ano an marahay asin totoo. (Juan 4:23) Iniimbitaran nin Diyos an siring na mga tawo na aramon an katotoohan sa saiyang Tataramon, an Bibliya.—Basahon an 1 Timoteo 2:3-5.\nPaano mo mamimidbid an tunay na relihiyon?\nPinagsasararo kan Diyos na Jehova an mga tawo hali sa iba-ibang relihiyon paagi sa pagtutukdo sa sainda kan katotoohan asin pagtutukdo sa sainda na kamutan an lambang saro. (Miqueas 4:2, 3) Kaya, mamimidbid mo an tunay na relihiyon kun an mga miyembro kaiyan nagmamakulog sa lambang saro.—Basahon an Juan 13:35.\nPinagsasararo ni Jehova an gabos na klase nin tawo paagi sa tunay na pagsamba.—Salmo 133:1\nIbinabasar sa Bibliya kan tunay na mga parasamba an saindang pagtubod asin pamumuhay. (2 Timoteo 3:16) Tinatawan man ninda nin onra an pangaran kan Diyos. (Salmo 83:18) Ipinapalakop ninda sa publiko na an Kahadian nin Diyos an solamenteng paglaom kan katawuhan. (Daniel 2:44) Inaarog ninda si Jesus paagi sa pagpasirang kan saindang liwanag saka sa paggibo nin marahay sa iba. (Mateo 5:16) Kaya, mamimidbid an tunay na mga Kristiyano paagi sa pagdalaw ninda sa mga tawo para sabihon an maugmang bareta kan Kahadian nin Diyos.—Basahon an Mateo 24:14; Guibo 5:42; 20:20.\nPagsamba na Aprobado nin Dios\nAramon an anom na bagay na mamimidbid an mga nagsasagibo nin tunay na relihiyon.\nTaano Ta Kadakul nin Relihiyon?


Doktrina asin Mga Tipan - Wikipedia\nDoktrina asin Mga Tipan\nAn Libro ni Mormon sarong katiriponan kan banal na mga kasuratan na komparable sa Bibliya. Saro ining rekord manungod sa pakikipagrelasyon nin Diyos sa mga suanoy na mga tawo na nabubuhay sa mga kadagaan nin Amerika, asin arog man kan Bibliya, nagpapahayag nin kapanoan kan daeng kasagkoran na ebanghelyo.\nAng libro sinurat kan dakol na mga suanoy na propeta na may pag-antabay kan Espiritu nin Pagpropesiya asin Pagpapahayag. An saindang mga taramon na isinurat sa mga plakeng bulawan, sinambit asin pinahalipot nin sarong mangestoryang propeta na an pangaran Mormon. An rekord nagpapatotoo kan historya nin duwang bantog na banwaan na an saro kaini gikan mismo sa Jerusalem sa taon 600 B.C., asin ini nabanga asin nagin duwang nasyon, na inaapod na Nephita asin an saro Lamanita. An saro man enot na nag-abot sa daga nin Amerika kan mga panahon na binaranga-banga nin Diyos an lenguwahe nin tawo sa Torre nin Babel. Ini man nabistong mga Jaredita. Paglipas nin ribo-ribong taon; an gabos na banwaan na nasambit nagkagaradan asin nagkawarara asin mismong nagkatarada iyo na sana an mga Lamanita, asin sinda an mga pangenot na ninuno kan mga Amerikanong Indiyan.\nAn pinaka-importanteng rekord na yaon sa Libro ni Mormon iyo mismo an personal na ministeryo nin Kagurangnan na si Jesukristo sa mga Nephita sa panahon pagkatapos kan saiyang pagkabuhay-liwat. Ini nagtatao nin kapahayagan manunungod sa mga doktrina kan ebanghelyo, ipinapahiling an plano nin kaligtasan, asin nagtutukdo sa mga tawo kun ano an saindang gigibohon tanganing makamtan an katuninongan sa buhay na ini asin an daeng sagkod na kaligtasan sa maabot pang buhay.\nPagkatapos na makumpleto ni Mormon an pagsurat, saiyang ipinamana an kasaysayan sa saiyang ake na si Moroni na iyo an nagsurat nin mga kadagdagang historyang aram niya asin pinagtago an mga plake sa burobukid na inaapod Cumorah. Kan Septyembre 21, 1823, an parehong personang si Moroni na yaon na sa estado nin kamurawayan, asin saro nang tawo na nabuhay-liwat, nagpahiling sa propetang si Joseph Smith asin nagtao nin instruksiyon mapanungod sa suanoy na libro asin ang nakatalaan nag pagsurat kaini sa lenguwaheng Ingles.\nSa nakatalaan na panahon, an mga plake ipinagkatiwalang itinao ki Joseph Smith, na iyo mismo an nagsalin kaini sa paagi kann regalo asin kapangyarihan nin Diyos. An libro ngonyan naipublikar na sa kadakol na mga lenguwahe bilang sarong bag-o asin dagdag na patotoo na si Jesukristo iyo an Ake kan Nabubuhay na Diyos asin an gabos na magtutubod asin magrarani sa saiya, asin magsusunod sa gabos niyang kasugoan asin ordinansa nin ebanghelyo, maliligtas.\nMapanungod sa rekord na ini, si Joseph Smith nagsabi: “Tinaram ko sa mga katugangan na ang Libro ni Mormon iyo an mas tumpak na libro na nalalaen sa gabos na mga libro sa mundo, asin iyo ini an susing gapo kan satuyang relihiyon, asin an sarong tawo magigin haranihon sa Diyos sa paagi nin pagsunod sa mga kaisipan kaini, na mas labi pa sa paagi kan arinman na mga libro.”\nBilang kadagdagan ki Joseph Smith, an Kagurangnan nagpahayag pa sa onseng tawo tanganing para sa saindang mga sadire mahiling man an mga plakeng bulawan asin magin mga pinalaen na mga testigo sa katotoohan asin kabanalan kan Libro Ni Mormon. An mga isinurat nindang testimonya kabilang sa librong ini bilang “An Patotoo nin Tolong Saksi” asin “Ang Patotoo nin Walong Saksi.”\nIniimbitaran niyamo an gabos na tawo sa gabos na lugar na basahon an Libro Ni Mormon, paghorop-horopan sa laog kan saindang mga puso an mensaheng laman kaini, asin hapoton an Diyos, an Daeng Kasagkoran na Ama, sa pangaran ni Kristo kun an librong ini nanggad totoo. An mga tawong nag-utob sa paaging ini asin naghahapot na may pagtubod, makakamtan niya an testimonya nin katotoohan asin kabanalan sa paagi nin kapangyarihan kan Banal na Espiritu. (Basahon an Moroni 10: 3-5).\nAn mga tawong nagkamit nin banal na patotoong ini na gikan sa Banal na Espiritu makakaaram man sa paagi nin parehong kapangyarihan na si Jesukristo iyo an Paraligtas nin kinaban, na si Joseph Smith iyo an saiyang parapahayag asin propeta sa mga huring aldaw, na An Simbahan ni Jesukristo nin mga Banal sa mga Huring-aldaw iyo an kahadean nin Kagurangnan na tinugdok liwat sa ibabaw nin kinaban, bilang sarong dusay na preparasyon para sa saiyang ikaduwang pagbalik bilang Mesiyas.\nPinaghugot gikan sa "https://bcl.wikipedia.org/w/index.php?title=Doktrina_asin_Mga_Tipan&oldid=109439"\nHuring pigliwat an pahinang ini kan 3 Abril 2012, alas 06:30.


Transaksyon sa ilegal na droga nagbabalik sa GCQ\nCiudad nin Iriga – Naparalisar si transaksyon sa ilegal na droga sa Rinconada area mientras na estricto an awtoridad sa border line o mga checkpoint huli kan nakaaging enhanced community quarantine (ECQ).\nAlagad kan ibaba sa general community quarantine an rehiyon Bicol nabubuhay naman an ilegal na actividad.\nIni an pahayag kan Philippine Drug Enforcement Agency (PDEA) sa Rinconada area na nagpabisto sana sa apod na Agent Nuts, kasunod kan saindang pagkaka-confiscar sa sarong suspechado kan cantidad na P170,000 na shabu.\nSa ginibong buy-bust operation sa Iriga Central Terminal sa Zona cinco, barangay San Roque, kan Ciudad nin Iriga mga alas cinco nin hapon Domingo, Mayo 19 na-arestar kan grupo kan PDEA asin Iriga City Police Station an suspechadong si Rafael Juico y Ocampo, 31 años asin nag-eerok sa San Francisco kan ciudad na ini.\nBako lang 25 na gramos nin shabu an saindang naconfiscar igwa pang medicine box na may nakasurat na ‘ascorbic acid’, quinientos pesos na boodle money asin cellphone.\nAn dorogista nag-aatubang na nin caso sa pagbalga kan Acta Republika 9136 o mas midbid sa Comprehensive Dangerous Drug Act of 2002.


Minatubod Ako Sa Diklom: PAGSUSOG KI KULAKOG\nSa sarong lumang osipon, si Kulakog sarong higante sa Bikol. Sa Minalabac, igwang pig-aapod na gira ni Kulakog, sarong gira na naitala sa bato na pinagtutubodan na pagsasadiri kan higanteng ini. Kadakul ubak nin bibi sa lugar na ini, nagtutubod an mga tawo na si Kulakog an nagkakan kaini. Minsan sa Catanduanes, may sarong istorya na tanganing makabatloy sa dagat pasiring sa parteng Albay an saiyang agom, ginibong tulay kaini an saiyang dakulaon na buto. Igwa man mas bantog na istorya na si Kulakog parabanog nin agom, mahugak na esposo asin mayo daang ibang gibo kundi an magturog. Bo’ot kong gamiton an mga osipon na ini bilang metapora kan pirang mga kalalakihan sa satuyang rona. Mga kalalakihan na marhay pang pina’orog na an mga uro-itlog tuminubo sa angog.\nBilang sarong para-surat dakula para sa sakuya an taw’an tingog an mga boses na pinula arog kan patriarka, diskriminasyon asin iba pang paghiling na paruro sa kapwa-tawo. Digdi ko nahihiling an mas orog kadakulang katungdan kan siisay pa man na muyang magsurat sa Bikol. Lihis na kita sa panahon kun saen pigtutukar an rebolusyon, an komunismo o an inaapod na kili-kili literature. Yaon kita sa panahon nin pagtuklas nin mga bagong porma asin paggibo nin mga bagong mata na bako sanang hihilingon an magayon, magiram asin usmak kundi an laog na bo’ot ipasabot. Ini an dakulang angat ko sa sadiri asin sa iba pang arog ko na dai pinapauntok kan musa nin pagsurat. Alagad an panahon na ini, saro man na okasyon nin pagsalingoy, pagkutkot sa daan na baul kan mga ariwaga, osipon, rawit-dawit, mga istorya na makangirhat asin dai na ngani haros tutubodan sa panahon nin internet, cell phones asin mayong-kagadanan na mga tsinovelas. Si Kulakog saro sa mga imahe na bo’ot kong ipabisto. Imahe nin pag-ooripon na mas makulog sa kapagtiosan nin tulak ta an pag-kaoripon na ini minalanit bako sana sa lawas kundi minasalugsog sa kalag.\nMagkapirang mga rawit-dawit sa Filipino asin Bikol an sinurat ko na arog kaini an tema—an makamundong agi-agi kan mga babayi sa satuyang banwaan. Sa istoryang hale sa Catanduanes, malinaw na an babae ang naghahale tanganing maghanap nin kakanon, ginamit sana ni Kulakog an saiyang buto tanganing makabatloy an saiyang agom pasiring sa ibong na pangpang. Siring man kaini an pinapasabot ko sa rawit-dawi na Santa Ana, na kabali sa enot na libro kong inilagda an MGA TULANG TULALA: Piling Tula sa Filipino, Bikol at Rinconada. Uni an tula:\nTa an babaying imahen an nawara,\nMga abayi man dapat an maghanap.\nSinugo sindang magduman sa ibang baybayon\ntanganing si Santa Ana saindang hanapon.\nMantang an mga lalaki nawiwili sa kahihiling kan Mayon.\nPinunan an pagbaklay pasiring sa Hapon\nduman nakanood magtais nin samurai.\nAsin pigsusulo pati bungut sa uray\nMantang mga suanoy na kansyon saindang kinakanta:\nPagpuli, si mga daraga nagin nang mga puta.\nAn makamundong eksperinsya kan mga kababaihan na pinula kan satuyang paniniwala, an saro sa nagpaparuro kan satuyang banwaan. An makangirhat na katotohanan na an Bikol an “Rape Capital of the Philippines” sarong pagbalo-balo sa satuyang debosyon sa Mahal na Ina. Alagad dai ko naman ini pig-ngangalasan, bako nin huli sa kulturang orag bilang libog na pigbabasol ta pa sa pagkahilig ta sa lada. Alagad, hilingon na sana niyato an mismong pagdeosyon niyato ki Santa Maria. Minsan igot na an simbahan asin media sa kampanya na labanan an siring na gawe nin debosyon, mahihiling pa man niyato an garo mga idong rungaw na nag-iiriwal nin huli sa kapidasong tela na magagalbot niyato sa Birhen. Bako daw sarong dakulang paglugos sa sarong babae an nangyayari sa satuyang selebrasyon. Saralak digdi an gabos na kalalakihan sa Bikol, an mga pulitiko, an mga hade sa negosyo na dakul kun magtaong limos sa simbahan, mga burat na istambay, asin mga seminarista asin mga padi. An siring na okasyon mas nagiging ladawan kun ano an paghiling kan kadaklan sa satuya, paghiling na tumang sa kababaihan asin sa Dios na inarog an saiyang sadiri sa sarong guna na minaataman sa saiyang mga siyo.\nSi Kulakog bilang imahe nin subersyon sa mga kababaihan an nahihiling kong gamot asin kapaliwanagan kan mga pangyayaring ini. An mito ni Kulakog nagpapasabot nin sarong makulog na katotohanan na kun dai niyato tatawan nin magkakanigong riparo asin sararong paghiro magiging sarong dakulang lugad na madara sato sa kagadanan. Sa pagsusog ki Kulakog, aagihon kita sa pagpangirit asin mga kangangalasan, alagad totoo an kun nuarin kita minangirit duman orog na minakulog an satuyang mga daghan.\nAn mga arog ni Kulakog an kaipuhan niyatong balukaton sa agimad-mad kan satuyang banwaan. Bistuhon asin ngaranan niyato an satuyang mga helang sa paagi nin pagsalingoy sa satuyang mga osipon asin suanoy na kadunungan, ta dakul pa sa mga bagay na ini an makakataong kapaliwanagan kan madiklom asin madoot na dalan kan satuyang presenteng panahon. An mga arog kaining mga osipon an nagigin salming niyato kan satuyang mga helang ilang sarong banwaan. Bo’ot sabihon an istorya ni Kulakog nagpapadagos pa man ngonyan asin ta an anino ni Kulakog minasakop pa man sa satuya, daing tunay na pag-asenong mahahaman. An banwaan na kompuesto nin mga tawong arog ki Kulakog, purog.\nSa kahaloy-haloye, nilalaom ko na magagadan an imahe nin Kulakog, magigin na sana ining parte nin sarong harayoon na panahon. Alagad mangyayari sana ini kun magkakaboronyog kita sa paghimo nin sarong bagong karakter kan satuyang binibilog na mga osipon, mga osipon na sasalingonyon kan masurunod na henerasyon nin may ogma sa puso. Kaipuhan ta nin sarong bagong simbolo nin pagkamoot, nin pagmakulog sa kada saro, nin pagmidbid sa kagayonan nin lambang saro, asin iba pang birtud na ginadan kan patriarka asin kaining mito ni Kulakog.\nHulyo 26, 2005\nKapiyestahan ni Santa Ana\nPosted by Kristian Cordero at 1:58 PM\nSonny Corpuz Sendon said...\nNice one Yayan!\nHiniram ko yung librong IBALONG: The Bikol Folk Epic-Fragment. Hmmm... Interesting.


SA CASURECO II: Junta urong sulong sa pagnombra nin OIC GM\nAtras abante an junta directiva kan Camarines Sur II Electric Cooperative (Casureco II) sa plano na dapat ideclara nang bakante an posisyon na general manager asin tukahan an sarong department head na mag-asumir bilang OIC GM mantang dai pa nakakanombra an National Electrification Administration nin permanenteng GM.\nIni an pinaabot na osip kan sarong opisyal kan cooperativa nin electricidad na habo nang magpasambit kan saiyang pangaran.\nSa board meeting kan junta kan Martes, Mayo 22, 2018 antes pigtukar an agenda na dapat bukasan na an posisyon na GM, nagkaigwa muna nin executive session na pinaluwas muna sa board room si PS/AGM Nelson Lalas. Pigkasurondoan na magpasar sinda nin resolucion na ideclara nang bakante an posisyon na GM nganing magnombra muna sinda nin Officer In Charge.\nAlagad kan magbalik sa agenda sa board meeting iba na si timplada sa kasundoan sa executive session na presente an pitong miembros kan junta kabali si Board President John Paul Santa Ana envez dapat halaton na muna kun igwang ipapaluwas an NEA na nagdedeclarado sa Casureco II bilang triple AAA, iginilid na si orihinal na kasundoan sa orolay.\nNapag-araman na si Director Jun Cornelio kan Naga North District iyo si naging movant sa resolucion na bakantehon na asin bukasan na an posisyon na GM, alagad nagtataram man si Lalas asin Board President Santa Ana na envez kan propuestong resolucion halaton na muna an ipapaluwas na bagong categorization kan Casureco II.\nMayong nagsegunda ki Cornelio sagcod na dagos nang iginilid an kasundoan sa executive session na presente an gabos na miembros kan junta na kinababalihan ninda directors, Jessie Delmoro kan Tinambac-Siruma District, Domingo Chancoco kan Pili District, Jun Cornelio kan Naga North District asin Roberto Borja kan Bombon District, Nicanor Orino kan Magarao District, Gay Pabines kan Milaor District asin Board President Santa Ana.\nPigtutubodan na igwang opisyal kan cooperativa an nag-osip ki Lalas sa ginibong kasundoan sa executive session mala ngani iyo pa an nagsasaway na dai na idagos an resolucion na bukasan na an posisyon na GM.\nAn aksyon kan junta kasimbagan sa resolucion kan Sangguniang Panlungsod kan Ciudad nin Naga na hinahagad sa junta asin sa NEA para sa tolos-tolos na bukasan na an posisyon na GM kan cooperativa asin magnombra muna nin OIC mientras na dai pa nakakapili nin permanenteng general manager.\nSaro pa sa plano kan ibang director hagadon sa NEA na idesignar si Casureco I General Manager Ana Sylvia Alsisto nganing patukawon bilang concurrent GM kan cooperativa.\nNaenot kaini an junta directiva nagpasar na nin resolucion kan Enero 23, 2018 na naghuhurot sa NEA na bawion na an nombramiento ni Lalas bilang PS/AGM huli kan maluyang performance asin bagulboan mag-aksyon sa mga reclamo kan miembros-consumedores mantang bako naman ailing cooperative an Casureco II.\nInabot na nin apat na bulan mayong aksyon si NEA Administrator Edgardo Masongsong, apesar na igwa man kaparejong suhay na resolucion an LGU Calabanga asin Bombon.\nNagrereclamo na an Sangguniang Panlungsod sa maluyang aksyon ni Lalas na iimplementar na an relokasyon kan mga electrical post na yaon sa laog kan road widening project kan Department of Public Works and Highways (DPWH).\nSarong incompetent na PS/AGM si Lalas, sabi sa tuyaw ni Consejal Joselito Del Rosario.


Juan 3 | Bibliya Online | New World Translation\nSi Jesus asin si Nicodemo (1-21)\nNaimundag giraray (3-8)\nAn Diyos namuot sa kinaban (16)\nAn huring patotoo ni Juan manungod ki Jesus (22-30)\nAn saro na gikan sa itaas (31-36)\n3 May sarong lalaki na kabilang sa mga Fariseo na an pangaran Nicodemo, sarong tagapamahala kan mga Judio. 2 Nagduman ini ki Jesus kan banggi asin nagsabi sa saiya: “Rabbi, aram ming isinugo ka kan Diyos bilang paratukdo, huli ta dai nin siisay man na makakagibo kan mga tandang ini na ginigibo mo kun mayo sa saiya an Diyos.” 3 Bilang simbag sinabi ni Jesus sa saiya: “Sinisigurado ko nanggad sa saimo, sagkod na an saro dai imundag giraray,* dai niya mahihiling an Kahadian nin Diyos.” 4 Sinabi ni Nicodemo sa saiya: “Paano imumundag an saro kun siya gurang na? Dai siya makakalaog nin ikaduwang beses sa tulak kan saiyang ina asin mamundag giraray, bako daw?” 5 Suminimbag si Jesus: “Sinisigurado ko nanggad sa saimo, sagkod na an saro dai imundag sa tubig asin espiritu, dai siya makakalaog sa Kahadian nin Diyos. 6 An iminundag sa laman, laman, asin an iminundag sa espiritu, espiritu. 7 Dai ka magngalas na sinabi ko sa saimo: Dapat na kamo naimundag giraray. 8 An duros naghuhuyop kun sain kaiyan gusto, asin nadadangog mo an sagiwsiw kaiyan, alagad dai mo aram kun sain iyan hali asin kun sain iyan minapasiring. Arog man kaiyan sa siisay man na namundag sa espiritu.” 9 Bilang simbag sinabi ni Nicodemo sa saiya: “Paano mangyayari an mga bagay na ini?” 10 Nagsimbag si Jesus: “Saro kang paratukdo sa Israel, pero taano ta dai mo aram an mga bagay na ini? 11 Sinisigurado ko nanggad sa saimo, itinataram mi an aram mi, asin nagpapatotoo kami kan nahiling mi, pero dai nindo inaako an samuyang patotoo. 12 Kun dai ngani kamo nagtutubod kan sabihon ko sa saindo an manungod sa mga bagay sa daga, paano kamo matubod kun sabihon ko sa saindo an manungod sa mga bagay sa langit? 13 Saro pa, mayo nin tawong nagsakat sa langit, alagad an Aki nin tawo an saro na nagbaba hali sa langit. 14 Asin kun paanong initaas ni Moises an halas duman sa kaawagan, an Aki nin tawo kaipuhan man na iitaas, 15 tanganing an siisay man na nagtutubod sa saiya magkaigwa nin buhay na daing katapusan. 16 “Huli ta an Diyos namuot na gayo sa kinaban kaya itinao niya an saiyang bugtong na Aki, tanganing an siisay man na nagtutubod sa saiya dai malaglag kundi magkaigwa nin buhay na daing katapusan. 17 Huli ta dai isinugo nin Diyos sa kinaban an saiyang Aki tanganing hukuman kaini an kinaban, kundi tanganing maligtas an kinaban paagi sa saiya. 18 An siisay man na nagtutubod sa saiya dai huhukuman. An siisay man na dai nagtutubod nahukuman na, huli ta dai siya nagtubod sa ngaran kan bugtong na Aki nin Diyos. 19 Ini an basehan sa paghukom: na an ilaw nagdatong sa kinaban, alagad namutan kan mga tawo an kadikluman imbes na an liwanag, huling an saindang mga gibo maraot. 20 Huli ta an siisay man na naggigibo nin karatan nauungis sa liwanag asin dai minarani sa liwanag, tanganing an saiyang mga gibo dai masaway.* 21 Alagad an siisay man na naggigibo kan tama minarani sa liwanag, tanganing an saiyang mga gibo mahayag na kauyon kan kabutan nin Diyos.” 22 Pagkatapos kaini, si Jesus saka an saiyang mga disipulo nagpasiring sa mga baryo kan Judea, asin naghaloy-haloy siya duman kaiba ninda saka nagbawtismo. 23 Pero si Juan nagbabawtismo man sa Enon harani sa Salim, huli ta matubig duman, asin an mga tawo nagduduruman asin binabawtismuhan; 24 kan panahon na iyan dai pa ipinepreso si Juan. 25 Nagkaigwa ngunyan nin diskusyunan an mga disipulo ni Juan asin an sarong Judio mapadapit sa pagdalisay. 26 Kaya nagduman sinda ki Juan asin nagsabi sa saiya: “Aram mo Rabbi, su lalaking nakaiba mo sa ibong kan Jordan, na manungod sa saiya nagpatotoo ka, nagbabawtismo siya, asin gabos nagduduman sa saiya.” 27 Bilang simbag sinabi ni Juan: “An sarong tawo dai makakaako nin maski sarong bagay kun dai iyan itao sa saiya hali sa langit. 28 Kamo mismo makakapagpatotoo na sinabi ko, ‘Bako ako an Cristo, kundi isinugo ako na mainot sa saiya.’ 29 An nobya para sa nobyo. Alagad an amigo kan nobyo, pag nagtindog siya asin nadangog niya an nobyo, dakulaon an saiyang kaugmahan dahil sa boses kan nobyo. Kaya an sakuyang kaugmahan nagin lubos na. 30 Siya kaipuhan na padagos na magdakul, pero ako kaipuhan na padagos na magdikit.” 31 An saro na gikan sa itaas nakakalabi sa gabos na iba pa. An saro na gikan sa daga hali sa daga asin nagtataram mapadapit sa mga bagay sa daga. An saro na gikan sa langit nakakalabi sa gabos na iba pa. 32 Nagpapatotoo siya manungod sa mga bagay na nahiling asin nadangog niya, alagad mayo nin tawo na minaako kan saiyang patotoo. 33 An siisay man na minaako kan patotoo niya minalaag kan saiyang tatak* na an Diyos pirming totoo an sinasabi. 34 Huli ta an saro na isinugo nin Diyos nagtataram kan mga tataramon nin Diyos, huling dai Niya tinitipid* an pagtao kan espiritu. 35 Namumutan kan Ama an Aki asin an gabos na bagay itinao niya sa saiyang kamot. 36 An nagtutubod sa Aki may buhay na daing katapusan; an minasuway sa Aki dai magkakamit nin buhay, kundi an kaanggutan nin Diyos nagdadanay sa saiya.\n^ O posibleng “imundag gikan sa itaas.”\n^ O “mabuyagyag.”\n^ O “minakumpirmar.”\n^ O “sinusukol.”


Home / Albay / Ligao City / News / Bakwit, gadan kan makuryente matapos mag uli sa harong\nBakwit, gadan kan makuryente matapos mag uli sa harong\nBicol Standard Newspaper Monday, February 19, 2018 Albay, Ligao City, News\nLigao City – Dead-on-the-spot an sarung 17 anyos na daragang bakwit sa siyudad na ini matapos makuryente kan piglilipat niyuang saksakan nin kuryente mantang naglalaba.\nSa impormasyon na ipinaabot kan Ligao City Police Station, binisto an biktima na si Charlene Joy Yasol y Cardaño, grade-12 student kan Ligao City Technical Vocational High School, residente kan Purok-5, Brgy. Baligang, Ligao City asin temporaryamenteng nag ebakwar sa Brgy. Nasisi Evacuation Center.\nNangyari an insidente bandang alas 9:00 nin aga nin Dominggo, Pebrero 18, 2018, sa harong kan biktima.\nSegun sa istorya kan tugang kaini na si Marvin Yasol y Cardaño, 35 anyos, alas 5:00 nin aga kan maghali sinda kan saiyang tugang sa evacuation center ngani mag asikaso kan mga gibuhon sa harong ninda.\nPag abot sa harong tulos na nagbahog kan saindang mga ataman si Marvin mantang an saiyang tugang an nawalat ngani maglinig asin maglaba.\nAlagad, kan magbwelta siya, nahiling niya an saiyang tugang na yaon sa laog kan kwarto, kapot an saksakan nin kuryente asin gadan na.\nNagtutubod si Marvin na nakuryente an tugang niya matapos ilipat an saksakan hali sa kubeta ninda pasiring sa kwarto.\nBakwit, gadan kan makuryente matapos mag uli sa harong Reviewed by Bicol Standard Newspaper on Monday, February 19, 2018 Rating: 5


Home / Bicol News / News / Uda sulu, kurahaw kan mga taga Rinconada\nUda sulu, kurahaw kan mga taga Rinconada\nBicol Standard Thursday, December 05, 2013 Bicol News, News\nIRIGA CITY— Tagob nin kahaditan an mga residentes sa anom na banwaan asin an ciudad na ini, sa provincial nin Camarines Sur na dae magkaigwa nin kuryente, sa halawig na panahon, huli sa kawaran nin cuartang pambayad sa moroso, sa consumo sa electricidad.\nAn Camarines Sur III Electric Cooperative, Inc., (CASURECO III) pirang aldaw nang pinutulan supply nin kuryente, alagad, mayong malinaw na senal na makakakomple kan dakulaon na obligasyon financial.\nSakop kan nasambit na cooperativa an mga banwaan kan Bula, Baao, Balatan, Bato, Nabua, Buhi, asin an ciudad nin Iriga.\nSa pakikihumapot kan BICOL STANDARD kasoodma, naaraman na an San Miguel Corporation, na iyo an supplier kan kuryente, nag sisingil nin kantidad P87 millones, abot sa bulan na Nobyembre.\nSa pinaluwas na informasyon, an SMEC nag hahagad nin kantidad P48 millones, tanganing maitakod an electricidad.\nMientrastanto, an cooperatiba nag lansar nin mahiwas na kampanya para makatipon nin cuarta, sa mga miembros consumedores, orog na an mga may morosong bayadan.\nAn Casureco III, enot kaini, nagpahayag man na igwa sinda nin dapat macollectang nag aabot sa kantidad P90 milliones, sa mga residential connections, asin P11 millones man sa mga street lights.\nMientrastanto, ako man kan mga officiales kan cooperatiba na dae sinda naging maigot sa pag singil sa mga may consumo nin electricidad. Ini an rason kun tano ta nag langkaw na maray an utang kan cooperatiba.\nKasoodma, an General Manager kan Casureco III nag pasiring duman sa Manila, para mag ngayo-ngayo sa National Electrification Administration (NEA) nganing matabangan sinda na kumbensiron an SMEC na itakod ngona an kuryente, mantang nag hahanap pa nin cuartang pambayad.\nAn mga consumedores kan electricidad nag babasol ngonian sa mga officiales kan cooperatiba, kabale na an man laen-laen na local na gobierno,na igwa man nin mga babayadan sa kuryente.\nEnot kaini, an mga lideres local kan anom na banwaan sa Rinconada Area, asin an ciudad na ini, sa presensya kan saindang deputado sa distrito an nag kaigwa nan in pag oorolay dapit sa problema. Alagad, arog kan dati, kulang man an nag tubod sa napag-orolayan.\nUda sulu, kurahaw kan mga taga Rinconada Reviewed by Bicol Standard on Thursday, December 05, 2013 Rating: 5